Рим папаси қочқинлар марказларини "концлагерлар" деб атади\n08:25 / 23.04.2017\nРим папаси Франциск Тибр оролидаги Авлиё Варфоломей ибодатхонасида ўтказган ибодат вақтида Европада Яқин Шарқ ва Африка давлатларидан келган муҳожирлар учун мўлжалланган марказларни "концлагерлар" деб атади.\n"Қочқинлар учун бу марказлар, улардан кўплари концентрацион лагерлар ҳисобланади, кўринишича халқаро келишувлар инсон ҳуқуқларидан муҳимроқ ҳисоблангани учун одамлар билан тўлиб-тошган", деб айтди папа.\nФранциск Грециядаги қочқинлар лагерида танишган бундай қочқинлардан бирининг воқеасини ҳаяжон билан гапириб берди. Ўзи асли мусулмон бўлган бу қочқиннинг айтишича, унинг насронийликка эътиқод қилувчи рафиқаси хочни ташлашни истамагани учун ўлдирилган. Эркакнинг айтишича, унинг суюкли рафиқасини унинг кўз олдида ваҳшийларча ўлдиришган.\nКатолик черкови раҳбари унга бу эркакнинг кейинги тақдири, "у бу концлагердан бошқа жойда бошпана топиш учун чиқиб кета олгани-олмагани" қоронғи эканлигини қўшимча қилган.\nқочқинлар Рим папаси концлагер


Ҳомиладорликнинг 1 ҳафтаси | DNK.UZ\nҲомиладор бўлишни режалаштирар экан, ҳар бир бўлғуси она ҳомиладорликнинг акушерлик ва эмбрионал муддати ўртасидаги фарқ тўғрисида, аёл организмининг уруғланишга тайёрланиши ҳақида олдиндан билиб қўйса ҳамда болани қоринда кўтариб юриш вақтида нималардан воз кечиш, нималардан эҳтиёт бўлиш ва ўзининг ҳамда туғилажак фарзандининг саломатлигини қандай қилиб мустаҳкамлаш кераклигини яхшилаб билиб олса ёмон бўлмайди.\n1 Ҳомиладорликнинг 1 ҳафтаси деганда нимани тушуниш керак?\n2 Ҳомиладорликнинг биринчи ҳафтасида нималар юз беради\n3 1 ҳафтадаги ҳомиладорликнинг белгилари\n4 Ҳомиладорликнинг 1 ҳафтасидаги сезгилар\n5 Ҳомиладорликнинг 1 ҳафтасида нималар қилиш керак\n6 Бўлажак она учун фойдали маслаҳат ва тавсиялар:\n7 Узоқ кутилган мўъжиза!\nҲомиладорликнинг 1 ҳафтаси деганда нимани тушуниш керак?\nАкушерлик соҳасида ҳомиладорликнинг муддатини охирги ҳайз кўрилган кундан бошлаб ҳисоблаш одат тусига кирган. Овуляция бошланган аниқ кунни, тегишли равишда, ҳомиладор бўлганлик санасини аниқлаш ўта мушкул бўлганлиги сабабли шундай ҳисоблаш тури қабул қилинган. Агар ҳомиладорлик муддати «акушерлик» услубига таянган ҳолда ҳисобланадиган бўлса, биринчи ҳафтада ҳали ҳеч қандай ҳомиланинг мавжуд бўлиши мумкин эмас, шундай экан, биринчи ҳафтанинг ичида ҳомиладорликни аниқлаб бўлмайди.\nАслида аёл кишида овуляция циклнинг 12 14-кунларида бошланиши керак: етилиб турган тухумҳужайра уруғланишга тайёрланган ҳолда фолликуладан чиқади. Лекин амалда барчаси бироз бошқачароқ юз бериши мумкин. Овуляция ҳар бир аёл киши организмининг ўзига хос хусусиятларидан ва циклнинг давомийлигидан келиб чиқиб, циклнинг 7 8-кунларида ҳам, 20 21-кунларида ҳам содир бўлиши мумкин. Шу тариқа, ҳомиладорликнинг биринчи ҳафтаси бутун қирқ ҳафталик муддатнинг ичида энг сир-синоатли ва ҳатто ёлғондакам сезгиларга бой давр ҳисобланади, чунки уни акушер-гинекологлар фақатгина назарий жиҳатдан ҳисоб-китоб қиладилар.\nҲомиладорликнинг биринчи ҳафтасида нималар юз беради\nТаажжубланарли, лекин уруғланиш жараёнига тайёргарлик ва ҳомиладорликнинг келгуси ривожланиши тухумҳужайранинг шаклланиш босқичидаёқ бошланади: аёлнинг гормонал ҳолати, унинг асаб тизими ўзгариши ва бошқа кўп нарсалар – буларнинг барчаси ҳар ойда ҳар бир цикл давомида содир бўлиб бораверади.\nҲомиладорлик бошланишининг биринчи ҳафтаси турлича ҳисобланиши ҳеч кимга сир эмас. Бу нарса ҳомиладорликни «ҳисоблаш нуқтаси» сифатида нимадан келиб чиқилишига боғлиқ. Агар акушерлик муддатларидан келиб чиқиб ҳисобланадиган бўлса, биринчи ҳафта охирги ҳайз кўрилган кундан бошланади, «ҳақиқатдагиси» (УЗИга натижаларига кўра айнан уни сизга айтишлиги мумкин) бўйида бўлган кундан бошлаб ҳисобланади.\n1 ҳафтадаги ҳомиладорликнинг белгилари\nАслида, «акушерлик» ҳомиладорлигининг дастлабки икки ҳафтаси сирли тарзда ўтади. Бунда ҳатто бўлғуси онанинг ўзи ҳам унинг тухумҳужайраси уруғланишини билмайди. Ана шунинг учун ҳам ҳомиладорлик белгилари албатта мавжуд бўлмайди. Ҳомиладорликнинг биринчи ҳафтасида кўнгил айниш ёки сут безларининг бўртиб қолиши, табиийки, сезилмайди.\nO‘QING: Ҳомиладорликнинг 15 ҳафтаси\nБиринчи ҳафта жуда муҳим, ҳатто ҳал қилувчи палла ҳисобланади. Кўпинча ҳомиланинг келгусидаги ривожи, ҳатто эмбрионнинг бачадонда мустаҳкам қарор топиши айнан шу паллага боғлиқ.\nЭрталабки кўнгил айниб беҳузур бўлиш, овқат ҳиди ёки кечагина ўзига хуш ёққан атир-упа ҳидининг бадбўй бўлиб туюлиши ҳақида гапиришга ҳали эрта. Лекин ҳомиладорликнинг биринчи ҳафтасида турли ажралмалар чиқиши мумкин, бундан хавотирга тушмаслик керак – бу хавфли эмас ва табиий ҳолдир. Ҳомиладорликнинг биринчи ҳафтасида аёлнинг қонидаги ОХГ даражаси унчалик катта бўлмайди. Сиз бирор-бир ўзгаришларни умуман сезмаслигингиз ҳам мумкин. Бу ҳам табиий ҳолат.\nҲомиладорлик тести, албатта, салбий натижани кўрсатади. Агар сиз соппа-соғ бўлсангиз ва гормонлар билан муаммоингиз бўлмаса, натижа айнан шундай чиқиши табиий. Ранги оқиш, зўрға кўринадиган иккинчи чизиқ унда 10 12 кунлардан кейингина юзага чиқади.\nҲомиладорликнинг 1 ҳафтасидаги сезгилар\nБиринчи акушерлик ҳафтасида ҳомиладорликнинг мавжудлиги аёл учун сирли бўлиб қолади. У ўзининг тухумҳужайраси уруғланганлигини ҳатто тахмин ҳам қилмаслиги мумкин. Бўлғуси онанинг организми ноодатий ҳолатни олдиндан сезган каби янги юмушларга мослашишга дастлабки уринишларни кўра бошлайди.\nҲомиладорликнинг 1 ҳафтасида нималар қилиш керак\nАгар аёл, унда она бўлиш истаги ҳақиқатдан ҳам мустаҳкам бўлса, у ҳолда бўлғуси ҳомилани узоқ давр мобайнида кўтариб юришга руҳан тайёрланиши керак. Эртага она бўламан деган аёл янги ҳаётни ўз танасида «кутиб олиш»га тайёр бўлиши, ушбу фикрни англаб етиши, масъулиятни ҳис этиши лозим бўлади. Зеро, ҳозирча ҳеч ким билмай турган нарса яқин орада ота-она учун катта саодатга айланиши мумкинда.\nБўлажак она учун фойдали маслаҳат ва тавсиялар:\nАёлнинг ичида янги ҳаётнинг пайдо бўлиши кутилиб турибди, ва унинг соғлиғини сақлаш бўйича мазкур даврда кўрилайтоган чоралар ҳар қачонгидан ҳам муҳимроқ ҳисобланади. Шунинг учун айни вақтда ҳомиладорликнинг биринчи ҳафтасида нималар мумкин эмаслигини яхшилаб билиб олиш лозим. Агар сиз ушбу даврдан ғафлатда қолган бўлсангиз, ишни ҳозирданоқ бошлайверинг – бу нарса болажонингизнинг келгусида яхши ривожланишига ўз таъсирини албатта кўрсатади.\nЭнг муҳим тақиқ шуки, аёлнинг организмига турли хил заҳарлар тушишининг олдини олиш керак. Яъни ҳомиладорликнинг биринчи ҳафталарида тамаки ва алкоголдан тамоман воз кечинг.\nМуайян сабабларга кўра аёл қабул қилишга мажбур бўлган дори-дармонларга шифокорнинг рухсатини олиш керак. Кўпгина дорилар аёл организмида қайтариб бўлмас жараёнларни юзага келтириши мумкинлигини ҳамма билади. Шунинг учун дори-дармонларни шифокор рухсатисиз қабул қилмаслик керак.\nҚорин бўшлиғидаги органларни рентген нурланишларидан сақлаш керак. Бундай тадқиқотлар фақатгина ўта зарур бўлган ҳолларда ўтказилади!\nСтрессли вазиятлар бўлғуси онанинг соғлиғига салбий таъсир кўрсатади, шунинг учун юзага келадиган барча муаммоларни оҳисталик йўли билан ҳал этишга ҳаракат қилиш лозим. Яқинларингиз билан мунозарага борманг, ҳамкасабалар билан жанжаллашманг! Уйда эрингиз билан романтик шинам муҳитни яратиш анча мақбул бўлади, зеро жинсий алоқа ҳомиладорликнинг биринчи ҳафталарида сизга нафақат ўзни бўш тутишда ёрдам беради, балки эрингиз билан интим муносабатларингизни мустаҳкамлайди.\nБемор одамлар билан алоқада бўлишдан иложи борича қочиш керак. Совуқ кунда илиқ кийиниб, ўзни шамоллашдан ва иситмани кўтарадиган ҳар хил касалликлардан эҳтиёт қилиш ҳомиладорликнинг биринчи ҳафтасида ўта муҳимдир. Бунда кўкларга кўтариб мақталадиган саримсоқ ва пиёз ёрдамга келади – булар ҳомиладорликнинг биринчи ҳафталарида шамоллашнинг олдини оладиган энг яхши воситалар.\nИммунитетни ошириш ва организмни танқис микроэлементлар билан бойитиш учун ҳомиладорликнинг биринчи ҳафталарида витаминларни қабул қилиш тавсия этилади. Лекин тўлақонли тўғри овқатланишни ҳам унутмаслик керак, бу жуда муҳим эслатма. Рационингизда албатта сабзавот, мевалар, бошоқли ўсимликлар ва сут маҳсулотлари бўлиши шарт. Айниқса маҳсулотлар таркибида фолий кислотаси борлигига эътибор қаратинг – у туғма нуқсонларнинг олдини олишда ва ҳомиланинг бир меъёрда ривожланишига ёрдам беради.\nУзоқ кутилган мўъжиза!\nРежалаштирилган ҳомиладорлик доимо қувонч келтиради! Яқин вақт оралиғида ҳомиладор бўламан деган ҳиссиёт энг яхши ва умидбахш ўй-фикрлар ҳақида хаёл суришга мажбур қиладиган ажойиб илиқ ва нозик туйғудир. Майли, ҳали ҳомиладорликнинг дастлабки белги-аломатлари бўлмасин, майли, ҳали ҳомиладорликнинг биринчи ҳафтасидаги эрталабки токсикоз содир бўлмасин, лекин бу паллада аёл киши организмининг ҳар бир ҳужайраси авлод қолдириш учун руҳан тайёрдир.\nБахт, мурғак жонзот ва саодатманд оила қуриш албатта ушаладиган орзулардир. Ҳомиладорлик тестида кўриниш берган иккинчи чизиқча – янги ҳаётнинг туғилиши сари илк қадам!\nГинекология » Ҳомиладорликнинг 1 ҳафтаси


Ангренда «Save Aral - 2021»нинг навбатдаги босқичи бўлиб ўтди - Anhor\nAnhor Все посты Ангренда «Save Aral – 2021»нинг навбатдаги босқичи бўлиб ўтди\nАнгренда «Save Aral – 2021»нинг навбатдаги босқичи бўлиб ўтди\n19 октябр куни Ангрен шаҳрида Ўзбекистон Республикасининг Енгил атлетика федерацияси, Туризм ва спорт вазирлиги ҳамда Миллий Олимпия қўмитаси томонидан, Тошкент вилоятининг ҳокимияти кўмагида ташкил этилган «Save Aral – 2021» нинг навбатдаги босқичи бўлиб ўтди.\n«Save Aral – 2021» спорт пойгаларини ўтказиш концепцияси «Ёшларни қўллаб–қувватлаш ва аҳоли саломатлигини мустаҳкамлаш йили» нинг давлат дастурида белгиланган мақсадлар ва вазифаларга мос келади. Президент Шавкат Мирзиёевнинг Олий Мажлисга бўлган мурожаатида, мамлакатни ривожлантириш ҳаётида аҳоли, айниқса ёшлар орасида соғлом турмуш тарзини кенг жорий этиш масаласи энг муҳим бўлган устунликлардан бири бўлиши кераклиги таъкидлаб ўтилган.\nАтроф-муҳит ҳимояси, табиат заҳираларидан рационал фойдаланиш, экологик фикрлаш ва аҳоли орасида соғлом турмуш тарзини оммалаштириш масалалари «Save Aral» ташаббуси доирасида катта аҳамият касб этмоқда ва эътибор жалб қилмоқда. Ангренда, Ўзбекистон кўмир саноатининг марказида бўлгани каби, шаҳар ҳокимиятининг кун тартибидаги масалалардан бири сифатида шаҳар аҳолисининг саломатлик даражаси ҳақида ғамхўрлик қилиш масаласи қолмоқда. Тошкент вилоятининг ҳокимияти «Save Aral – 2021» пойгасини ташкиллаштиришда фаол равишда иштирок этган ҳолда, ушбу спорт тадбирига ҳам ўқувчилар, ҳам катта ва ўрта ёшдаги инсонларни жалб қилишга муваффақ бўлди.\nБўлиб ўтган пойганинг ғолиби, Ангренда туғилган Хасан Мирсаатов 9 йилдан буён енгил атлетика билан шуғулланади. “Save Aral” да иштирок этишига тренери сабабчи бўлди, мана икки йил бўлдики, у спорт пойгасининг энг фаол иштирокчиси бўлиб ҳисобланади. Бу сафар у, масофани 8 дақиқа ва 23 сония ичида босиб ўтиб, энг яхши натижани кўрсатди. Хасан – жисмоний тарбия институтининг талабаси, келажакда у Ўзбекистон терма жамоаси таркибида Олимпия ўйинларида иштирок этишни ва давлати учун олтин медални ютиб олишни орзу қилади.\n“Ҳаттоки “Save Aral” каби профессионал бўлмаган пойгалар ҳам, бизга, спортсменларга ўзимизнинг кучли ва заиф томонларимизни кўришга, хатоларимиз устида иш олиб боришга, чидамлилик ва кучни ривожлантиришга ёрдам беради. Спорт соҳасидаги карьерамда белгиланган мақсадларга эришганимдан кейин, мен биринчи навбатда ўз она шаҳримга ва унинг инсонларига ёрдам беришни истардим – спорт базасини қуришга, соғломлаштириш марказларини очишга, яшил ҳудудларни яратишга”.\n“Save Aral-2021”нинг яна бир иштирокчиси, 36 ёшлик Маргарита Имудинова, ўзининг дугонаси Евгения Тисин билан биргаликда пойгада ўз кучини синаб кўришга қарор қилди.\n“Мен югуриш билан ҳаваскор даражасида атиги 8 ойдан бери шуғулланиб келмоқдаман, фақат Евгения туфайли, у эса профессионал спортсмен, мен енгил атлетика билан шуғулланишни бошладим. Евгения атиги 20 ёшда бўлишига қарамай, у ниҳоятда зўр тренерлик қобилиятига эга, у мени спорт билан шуғулланишга, ўзимнинг ялқовлигим, бефарқлик ва ёмон кайфият билан курашишга давъат қилади. Айнан у менга “Save Aral-2021”да иштирок этишни таклиф қилди. 3 километр югуриб ўтиш ўзи эмас, бунинг ўз хусусиятлари мавжуд – сен энди тезликни оширишни бошлар экансан, олдингда финиш кўриниб туради. Ушбу пойга мен учун жуда яхши тажриба бўлди. Бундай тадбирлар тез-тез ўтказилишини истардим”.\nСоҳибахон Усмановага Ангрен шаҳрининг ҳокимияти ва Енгил атлетика федерацияси томонидан совға сифатида тоғ велосипеди топширилди.\n“Энди мен янги спорт турини ўзлаштираман – табассум билан гапиради Соҳибахон Усманова, – Менинг 64 ёшимда – бу муаммо эмас, невараларим билан бирга ўрганаман. Ўрмон хўжалиги бошқарувида ишлаш мени доимо ҳаракатда бўлишга ўргатди. Мен деярли ҳар куни 5, баъзан эса 10 километр пиёда юриб ўтаман. Бу менга тонусда бўлишга ёрдам беради ва барча яқинларимни ҳам спортга жалб этишга ҳаракат қиламан. “Save Aral-2021” пойгасида биз бутун оиламиз билан қатнашдик”.\nАнгрен шаҳрининг № 33 мактаби ўз ўқувчиси – Абишев Артурни қўллаб-қувватлашга келди, у чекланган имкониятларига қарамай, “Save Aral-2021”да иштирок этиш учун ариза топширди. Артур “Ғалаба сари интилиш” номинациясида эсдалик совғаси билан тақдирланди.\n“Менинг қатнашганим бошқа инсонлар учун намуна бўлишини хоҳлардим, – деб ўртоқлашади ўз фикрлари билан Артур, – Ўзини ҳали қабул қилмаган, фаол ижтимоий ҳаётни олиб боришдан қўрқаётган инсонлар учун спорт ҳар қандай тўсиқларни енгиб ўтишга ёрдам беради, ҳам ички, ҳам ташқиларини”.\n«Save Aral» пойгаси шаҳарларнинг бирида атиги бир кун ўтказилишига қарамай, ташкилотчилар ушбу ташаббусни ривожлантиришни ва эҳтимол, республиканинг катта ва кичик шаҳарларида югуриш спорт клубларини ташкил этиш бўйича таклиф киритишни режалаштиришмоқда. Маҳаллий фуқаролар шаҳар ҳокимияти билан бир қаторда катта қизиқиш билан ушбу тадбирда иштирок этмоқдалар. «Save Aral» ташаббуси асосида бутун бир спорт ҳаракатини шакллантиришнинг шубҳасиз иложи бор, ва бунинг учун фуқароларнинг фаоллиги ҳамда ушбу сектор учун масъулиятли ва ваколатли тузилмаларнинг бунга тайёрлиги зарур.


Эътиборсиз қолган истироҳат боғи\nСуратларни кўриб, бу қандай жой экан, деб ўйлашингиз табиий. Ушбу маскан чекка қишлоқлардан бирида эмас, балки пойтахтимиздаги аҳоли энг кўп истиқомат қиладиган Сирғали тумани ҳокимиятининг шундоққина ёнида жойлашган истироҳат боғининг бугунги кўриниши.\nБир пайтлар бу ер сўлимлиги, болалар ва катталарга мўлжалланган турли аттракционлар ҳамда сунъий кўли бўлган ҳордиқ маскани эди. Бироқ йиллар ўтиб, бу маскан негадир ташландиқ ҳолга келиб қолди. Болалар ўйнайдиган арғимчоқ ҳамда бошқа қизиқарли аттракционларнинг аксарияти йўқ бўлиб кетган, борлари эса яроқсиз. Сунъий сув ҳавзаси сувсизликдан қақраб ётибди. Одамлар ҳордиқ чиқариши учун фойдаланса бўладиган масканнинг бундай аҳволга тушиб қолиши наҳотки ҳеч кимни ташвишлантирмаса?!\nТуман ҳокимиятидагилар кўз олдиларидаги ушбу манзарадан бехабар эканлигига ишонгинг келмайди. Хўш, унда гап нимада? Ушбу масалага туман ҳокимлиги мутасаддилари нима дейишаркан?!


Самвел Бабаян "масаласи" ва Хитой чемпионати нима бўлади? (ИнтерФутбол) блоги\nБиласиз, коронавирус даҳшати Хитойга ҳар томондан кучли таҳдид солмоқда. Хусусан, спорт мусобақалари қолдирилмоқда. Еврофутболда танилган бир қатор фахрий юлдузларни жамлаган Хитой Суперлигаси нима бўлади? Мавсум қачон бошланади, жамоалар қандай тайёргарлик кўрмоқда, мўмай даромад эвазига Чин юртига йўл олган легионерлар стартга қадар қочиб кетишмайдими? Россиянинг sport24 сайти шу каби саволларга жавоб олиш мақсадида 2019 йил якунида «Чанчун Ятай» клуби бошқарувини қўлга олган ҳамюртимиз Самвел Бабаян билан алоқага чиқди. Эслатма, Самвел Вячеславович Ўзбекистон миллий жамоасидан истеъфога чиқарилгач, орада маълум муддат Юрмаланинг «Спартак» клубида ҳам ишлаганди. Қуйида Бабаяннинг турли масалалар юзасидан билдирган фикрлари билан танишишингиз мумкин.\n— Хитойликлар менга илк марта 2017 йили таклиф билан мурожаат қилишганди. Бироқ ўша вақт Ўзбекистон миллий жамоасини бошқараётган ва ватанпарварлик, юрт олдидаги масъулият ҳамда ғурур туфайли чақирувга ижобий жавоб беролмасдим. Зеро, бизда Россия мезбонлик қилган жаҳон чемпионатига чиқиш учун яхшигина имконият бор эди. Орадан маълум вақт ўтгач, «Чанчун Ятай»дан яна қўнғироқ қилишди. Эҳтимол, Хитой термасига қарши баҳсларда яхши ўйнаганимиз таъсир қилгандир: меҳмонда 0:1 ҳисобида ютқазган бўлсак, ўз майдонимизда ғалаба қозонганмиз - 2:0. Хитойликларнинг ўзлари кейинчалик шу ҳақда гапиришди.\n«Чанчун Ятай» 2018 йили Хитой биринчи лигасига тушиб кетган, лекин клубда амбиция жуда баланд. Жамоа олдига юқорига қайтиш вазифаси қўйилган. Қисқаси, Суперлига йўлланмасини қўлга киритиши керак. Тўғри, «Чанчун» ўтган мавсум қуйи лигада 5-ўрин билан чекланди. Хуллас, ҳаракатлардан ҳеч нарса чиқмагач, клуб раҳбарияти яна менинг номзодимга қайтган.\nЯнги мавсумнинг қачон бошланиши ҳозирча маълум эмас. Аввалига биринчи дивизион ўйинларини март ойи бошида бошлаш режалаштирилаётганди, бироқ коронавирус тарқалиши оқибатида старт номаълум муддатга қолдирилди. Айни пайт жамоа билан Туркияда йиғин олиб боряпмиз. Тайёргарлик кўриш баробаридан янги маълумотларни кутяпмиз. Албатта, юзага келган ҳолат иштиёққа бироз зарба бўлди. Зеро, ҳозир жамоани қандай тайёрлаш, қайси йўналиш устида ишлаш ва максимал юкламаларни қачон беришни билмаяпмиз.\nЯнгиликларни кузатиб боряпмиз. Албатта, мамлакат ичида нима бўлаётганини билишимиз жуда муҳим. Тушунишимча, вирусга боғлиқ ҳолат жуда ёқимсиз ва жиддий. Лекин ҳамкасбларимизнинг айтишларича, ҳаммаси назорат остига олинган, давлат миқёсида керакли чоралар қўлланилмоқда. Шунга қарамай, хавотир бор, барибир. Клубимизда ҳам эҳтиёт чоралар кўрилмоқда, тиббий штабимиз барчаси билан шуғулланмоқда.\nБиз мамлакатдан 21 январь куни чиқиб кетгандик, яъни Хитой тақвими бўйича янги йил киришидан олдин. Ўшанда бу қадар саросима йўқ эди, бир-икки вазиятни инобатга олмаганда. Энди эса ҳаммаси ўзгариб кетди. Агар байрамгача мамлакатда атиги 10 фоиз киши ниқобда юрган бўлса, ҳозир деярли ҳамманинг юзида ҳимоя воситасини кўриш мумкин. Ёқимсиз манзара.\nКоронавирус шартномалар тузилишига таъсир қилмайди. Барча футболчилар - профессионал. Улар агар шартномага имзо чекишса, клуб хавфсизлик чораларини кўришини яхши билишади. Дейлик, биз билан музокара бошлаган бирор ўйинчи ушбу масалани ўртага ташлагани йўқ. Йигитлар айни пайт йиғинга келишган ва биз ўз ишимизни бажаряпмиз. Умуман, Хитойнинг ўзида ўта жиддий чораларга қўл урилмоқда. Ҳар ҳолда, гап қудратли мамлакат ҳақида бормоқда, халқни ҳимоя қилиш ва вирусга қарши кураш йўлида ҳукамат даражасида кенг кўламли ҳаракатлар амалга оширилмоқда. Бугун эрталаб умумий йиғилишда клуб шифокори шифо топган одамлар сони анча ортганини маълум қилди. Демакки, қандайдир вакциналар топишган. Шундай экан, умид қиламиз, яқин вақтлар ичида ҳаммаси бартараф этилади. Ҳар ҳолда, маҳаллий йигитлар барчасига катта ишонч билан қарашмоқда.\nБизда легионерлардан биргина Сержиньо бор. Неманья Пейчинович ва Ричайро Живкович олдинроқ кетишганди. Сержиньони эса яқинда Япониянинг «Кашима Антлерс» клубидан сотиб олдик. Бу жамоа ўтган йили Осиё Чемпионлар Лигасида ғалаба қозонганди. Лимит бўйича ихтиёримизда яна 2та бўш ўрин бор ва айни пайт қайси позицияларни шакллантириш устида ўйлаяпмиз. Собиқ иттифоқ ҳудудидан футболчи чақиришимиз эҳтимоли ҳам йўқ эмас...


Ahlisunnat.uz | Транспорт воситаларида намоз\nБош саҳифа / Намоз / Транспорт воситаларида намоз\nМоли, жони, ҳайвони хавфда бўлиши, уловдан тушганида улови, уловидаги ёки ёнидаги молнинг ўғирланиши, йиртқич ҳайвон, душман, ернинг лой бўлиши, ёмғир бўлиши, хастанинг тушиб-чиқаётганида касалига зарар келиши ёки хасталиги ортиши, шериклари уни кутмасдан кетиб қолиши, уловидан тушганидан кейин ёрдамчисиз қайта мина олмаслиги каби сабаблар узр ҳисобланади.\nМана шундай узрлар бўлса, намозни восита ичида имо билан ўқиши жоиз бўлади. Намозда қандай ўтириладиган бўлса худди шу шаклда ерда ёки ўриндиққа ўтириб, намоз ўқийди.\nАгар юқоридаги узрлар бўлмаса, воситада ўтирган ҳолда намоз ўқиш жоиз бўлмайди. Автобус тўхтаган вақтда тушиб, ёки тўхтатиб ичида туриб ўқийди. Тўхтатиш мумкин бўлмаса, ундан тушиб қолиб, намозини ўқиганидан кейин бошқа транспорт билан сафарини давом этказади. Шунинг учун автобусга чиқаётганида “Намоз вақтларида йўлда тўхтайдиган бўлсангиз, сиздан билет оламан” деб келишиб олиш керак. Буни қилолмаса, нариги уч мазҳабдан бирини тақлид қилган ҳолда, икки намозни жам қилади.\nСузиб кетаётган кемада фарзларни ўтирган ҳолда ўқиш икки имомга кўра жоиз эмас. Бош айланиши узр бўлади. Денгиз ўртасида лангар ташлаб турган кема шамолда қаттиқ чайқалаётган бўлса, сузиб бораётган кема ҳукмида деб ҳисобланади. Қаттиқ чайқалмаётган бўлса, портда бўлса, унинг ичида фарз намозларни ўтириб ўқиш жоиз эмас. Кетаётган кемада намозга бошлаётганида қиблага қараб туриш ва кема йўналишини ўзгартирган сайин қибла томонга бурилиб туриш керак.\nСафарий бўлган киши кема ва поездда фарз намозларни ўқиётганида қиблага юзланиб, ёнига компас қўйиб олиб, кема ёки поезд йўналишини ўзгартирганида намоз ичида қиблага ўгирилиши керак. Ёки бошқа бири уни ушлаб ўнг ёки чапга қаратади.(Саодати Абадия) Намозда турганида кўкси қибладан бошқа тарафга ўгирилса, намози бузилади. Чунки кема ва поезд уй кабидир.\nАвтобусда, поездда, кучли тўлқинли денгизда қиблага юзлана олмаган кишининг фарз намозлари жоиз бўлмайди. Улар йўлда сафарийлик муддатича Моликий, Шофеъий ёки Ханбалий мазҳабини тақлид этиб, икки намозни жам қилиб ўқийди.\nСавол: Талабалар билан бирга сафарга чиқяпмиз. Автомобилда намоз ўқишимга тўғри келади. Қандай қилсам бўлади?\nЖавоб: Намозни мажбур бўлмагунча автомобилда ўқиманг. Икки намозни жам қилиб ўқинг. Автомобилда ўқишга мажбур бўлсангиз чордана қуриб ёки тиззалаб ўтиришингиз керак бўлади. Пойафзалингизни ечиб, қиблага юзланиб, имо билан ўқилади.\nСавол: Автобус тўхтамай кетаётган бўлса, тушишнинг имкони бўлмаса, бомдод намозини қандай ўқисам бўлади?\nЖавоб: Эгри-бугри бўлмаган тўғри йўлда кетаётганида қибла томонни аниқлаб, юзланиб, энг қисқа суралар билан икки ракъат ўқишингиз мумкин. Агар пешин намозини ўқишнинг ҳам имкони бўлмаса, у ҳолда аср вақтида автобусдан тушганда жам қилиб ўқий оласиз. Сафарийликда Шофеъий, Моликий ёки Ханбалий мазҳабини тақлид қилиб, кундузги ва оқшомги намозларни ўз жуфтлари билан жам қилиб бир вақтда ўқиш мумкин. Агар муқим пайтда ҳам жам қилиш мажбурияти пайдо бўлса, Ханбалий мазҳаби тақлид қилинади.\nСавол: Таҳорат олишим учун автомобилда ёнимда сув олиб юраман. Таҳорат учун фақат фарз бўлган аъзоларимни ювсам жоизми?\nЖавоб: Жоиз. Бир марта ювсангиз ҳам бўлади, уч марта ювиш шарт эмас.\nСавол: Самолётда кетаётганда бир намоз вақти ўтиб кетадиган бўлса, нима қилиш керак?\nЖавоб: Самолётда намоз ўқилади. Самолётда ўқишнинг имкони бўлмай, вақт чиқадиган бўлса, нариги уч мазҳабдан бири тақлид этилиб, икки намозни жам қилиб ўқийди. Бомдод намози жам қилинмайди. Бомдод намозини самолётда имо билан бўлса ҳам ўқиш керак. (Ҳадиқа)\nСавол: Самолёт билан АҚШга учмоқчиман. Пешин вақти кирмасдан Тошкентдан учамиз. Пешин намозини қандай ўқисам бўлади?\nЖавоб: Икки йўл бор:\n1. Самолётнинг орқа қисмида тик туриб ўқишингиз мумкин.\n2. Агар самоёлтда туриб ўқиш имкони бўлмаса, тушгандан кейин аср намози билан жам қиламан деб ният қиласиз. Самолётдан тушгач, Моликий мазҳабини тақлид этиб, суннатларни ўқимай, икки ракъат пешин, икки ракъат аср намозини орқама-орқа ўқийсиз.\nЭслатма: АҚШга аср вақтига ҳам етиб бора олмасангиз ва оёқда туриб ўқиш имкони бўлмаса, у ҳолда самолётда ўриндиқда чўккалаб ёки чордана қуриб ўтириб, намозни имо билан ўқийсиз. Чунки мажбурликдан бу ҳолда ўқимоқдасиз.\nСавол: Намозни автобусда ўтирган ҳолда ўқишга мажбур бўлсак, автобус тўхтаб туриши керакми?\nЖавоб: Тўхтаб турганида ўқишнинг имкони бўлса, тўхтаб турганида ўқилади. Тўхтамаса, ҳаракат қилаётганида ўқийди.\nСавол: Сафар вақтида кема ёки поездда қиблага юзланиш шартми?\nЖавоб: Ҳа, қиблага юзланиш шарт. Сафарда тўрт ракъатлик намозлар икки ракъат қилиб ўқилади. Одатда поезд икки ракъат намоз ўқигунича йўналишини ўзгартирмайди. Яъни шундай қисқа вақтда поезд бошқа тарафга бурилиб кетмайди. Агар эгри-бугри кетаётган бўлса, сажда ёнига компас қўйиб олади. Кема ёки поезд йўналишини ўзгартирганида секин-аста ўзи ҳам қиблага қараб бурилади. Ёки бошқа бири уни икки елкасидан ушлаб қиблага қаратиб туради. Кема ва поезд уй ҳукмида бўлгани учун намозда кўкси қибладан ўгирилса, намози бузилади. Бундай транспорт воситаларида қиблага юзлана олмаган кишининг фарз намозлари жоиз бўлмайди. Улар сафарийлигида борган жойида нариги уч мазҳабдан бирини тақлид этиб, икки намозни жам қилиб ўқийди.\nСавол: Ернинг айланиш тезлигидан ҳам тезроқ учадиган бир самолёт билан, масалан, Экватор бўйлаб ярим соатда ер юзини бир марта айланиб чиқадиган тезликда учса, намозларини қандай ўқийди?\nЖавоб: Вақт намознинг шартидир. Вақти кирганида намоз ўқиш фарз бўлади. Жануб ёки шимол йўналишида учадиган бўлса, ҳеч нарса ўзгармайди. Бир меридиан бўйлаб учган ҳисобланади. Шарқ ёки ғарбга училадиган бўлса, 30 дақиқа ичида бомдод, пешин, аср, шом ва хуфтон намозларининг вақти кетма-кет киради. Бир намозни ўқиб бўлгунча вақти чиқиб кетиши мумкин. Шунинг учун икки намозни жам қилгани маъқул. Агар самолётнинг катта тезликда учаётганлиги сабабли намозни қазога қолдирсак, гуноҳ бўлмайди. Самолётдан тушгач, вақти кирган ҳолда ўқилмаган намозлари қазо қилинади.\nСавол: Самолёт, кема, поезд ва автобусда ўқиладиган намозларнинг ҳукми бир хилми? Уларда намоз қандай ўқилади?\nЖавоб: Бари бирдек эмас. Масалан, намоз вақти чиқадиган бўлса ҳам, самолётдан, кемадан тушиб қолмайди. Поезддан бир станцияда тушиб қолиши мумкин. Автобусдан тушиш яна-да осонроқ.\nҚайси воситага минса ҳам намозларни қазога қолдирмайдиган шаклда режалаштириш керак. Ҳар бири учун алоҳида мисоллар келтирамиз:\nСамолётда: Ички рейсларда, яъни учиш нари борса бир-икки соат давом этадиган бўлса, намозни ўтириб ўқишга ҳожат йўқ. Самолётдан тушгандан кейин икки намозни жам қилиш имкони бор. Агар самолётдан тушгунича бомдод намозининг вақти чиқиб кетадиган бўлса, намозни қазога қолдириш ҳаром бўлгани учун самолётнинг орқа тарафига ўтиб, тик турган ёки ерга тиззалаб ўтирган ҳолда бемалол намозини ўқиши мумкин. Имо билан ўқилмайди.\nСамолётда қиблага юзланиб туриш шарт. Самолёт ўнг-чапга кўп бурилмагани учун қибла йўналиши тез-тез ўзгаравермайди. 10 ёки 20 даража ўзгарса ҳам зарари йўқ.\nКемада: Сузиб бораётган кемада самолётдагидек қиблага юзланиб, тик туриб ўқий олмаса, тиззалаб ўтирган ҳолда ўқилади. Имо билан ўқилмайди.\nПоездда: Станциялардан бирида тўхтаганида тик туриб намоз ўқиши мумкин. Баъзи станцияларда поезддан тушиб ўқишнинг ҳам имкони бор. Поезд ичида ҳам тик туриб ўқий олмаса, ўтириб ўқиш жоиз бўлади. Ўтириб ўқишнинг ҳам имкони бўлмаса, тушганидан кейин икки намоз жам қилиб ўқилади.\nАвтобусда: Автобуснинг шароити, самолёт, кема ва поезддаги шартлардагидек эмас. Минаётганида келишиб олиши мумкин. Масалан “Агар ҳар намоз вақтида 5 дақиқага тўхтаб турсангиз, билетни сиздан оламан” деб келишиб олади. Бордию сўз берганига қарамай намоз вақтида автобус тўхтамаса, вақт ҳам кам қолса, бирон бошқа баҳона билан автобусдан тушиб намоз ўқийди. Агар намоз ўқисангиз кутмайман дейишса, яна бошқа сабаб билан тўхтатиб тушиб қолиб кейин бошқа автобус билан йўлига давом этади. Ёнида хаста ёки бошқа бири бор бўлса, график бўйича бироз вақтга тўхтайдиган бекатларда ёки манзилга етиб тушганидан кейин жам қилиб ўқийди. Жам қила олмайдиган ҳолда бўлса, мажбуран автобуснинг йўлагида ўтириб ўқийди. Бунга ҳам имкон бўлмаса, ўтирган жойида оёқларини кўтарип тиззалаб олиб, имо билан ўқийди. Қиблага чамаси етгунча, яъни имкон қадар юзланиши шарт.\nИбни Обидин ҳазратлари айтадики: Соғлом бир кишининг кемада, поездда ҳаракат ҳолида фарзларни ўтириб ўқиши имоми Аъзамга кўра жоиз бўлса ҳам, имомайнга кўра узрсиз жоиз эмас. Фатво ҳам шундай. (Саодати Абадия)\nДемак, узрли бўлса, ўтириб намоз ўқиши жоиз. Бирон узри бўлмаса, сафарийнинг ўтирган ҳолида намоз ўқиши ўтмайди.


12:04 / 24.08.2019 | Sherzod | 1204\nАссалому алайкум! Мен жуда чалкашиб кетдим устозлар. Сабаби жаннатга кириш осон эмаслигини Аллоҳнинг розилигига эришиш осон эмаслигини англаяпман. Ҳаётимнинг ҳар лаҳзаси шубҳа билан ўтяпти. Исломни ўрганайми ёки дунёни. Қалбимда машхурлик орзуси бор унга эришишни ҳоҳлайман. Қалбимда ҳасад ўти жуда кучли. Гуноҳим жуда кўп. Аллоҳга истиғфор айтсам ҳам яна гуноҳларни қиламан. Менинг қалбим юмшаши учун нима қилай. Баъзан мунофиқ каззоб эмасмиканман деб ўйлаб қоламан. Фосиқлигим эса кундек равшан. Ёшим 16 да. Онам мени чет элда ўқишимни истайди. Отам вафот этган катта акам ва онам бизни боқади. Мен чет элга боришини унча ҳоҳламайман. Чунки чет элада юриш кўпгина гуноҳларга кўз юмишни талаб қилади. Лекин мен чет элда баъзи фарзи кифояларни адо этиш учун ҳам ўқишим мумкин. Мен ислом олими бўлмоқчиман лекин оилам бунга қарши сабабини эса билмайман. Маълумки Аллоҳ Таоло хохлаганини ҳидоят қилади ва хохлаганини адаштиради. Мен шу кунгача жуда кўп (ақлга сиғмайдиган даражадаги) гуноҳларни қилганман. (Астағфируллоҳ) баъзан лаъиннинг шубҳа қилдиришидан азоб чекаман(қайта тирилишга ишониш). Айтингчи Аллоҳдан дуо қилиб сўрасам мен ҳам ҳидоят топаманми? Масжидимиз имоми бобомга Аллоҳ қиёмат бўлганда бандаларни умуртқаларидаги бир гуруччалик келадига бир нарсасидан қайта тирилтиришини айтибди. У нарса ҳеч қачон суяклар каби чиримас экан. Айтингчи бу ҳақда динимизда бир маълумот борми?\n– Ва алайкум ассалом! Аллоҳ Ўзи муҳаббат қилган бандаларининг қалбига Ўзининг муҳаббатини ҳам солиб қўяди. Охирати тўғрисида ўйлайдиган, бу дунёни кўз юмиб очгунча ўтиб кетадиган бир лаҳза, уни лаззати ҳам азоби ҳам охиратдаги лаззат ва азобдан бир намуни эканлигини билдириб қўяди. Саждада узоқ бошни қўйиб Аллоҳ ҳидоят қилишини сўранг. Сиз сўраган нарсани "Ажбуз-занаб" дейилади. У ҳақида батафсил маълумотни қуйидаги линкдан оласиз. Валлоҳу аълам!


Элeктрoн солиқ хизматлари портали ишга тушди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Элeктрoн солиқ хизматлари портали ишга тушди\t16:49, 20 апрель\tИнтернетда дaвлaт сoлиқ xизмaти oргaнлaрининг янги элeктрoн сoлиқ xизмaтлaри пoртaли – my.soliq.uz тeст рeжимидa ишга туширилди. Ўзбекистон Республикаси Дaвлaт сoлиқ қўмитaси аxбoрoт xизмaти маълумотларига кўра, лoйиҳaнинг aсoсий мaқсaди – дaвлaт сoлиқ xизмaти oргaнлaри тoмoнидaн aҳoли вa тадбиркорлик субъектларига кўрсaтилaдигaн элeктрoн дaвлaт xизмaтлaрини тaкoмиллaштириш, сoлиқ тўлoвчилaргa қўшимчa қулaйликлaр ярaтишдaн ибoрaт.\nЗарур хизматни тез ва осон қидириш мумкинлиги порталнинг муҳим қулайлиги ҳисобланади. Бунда Ўзбекистон Республикасининг «Электрон ҳукумат тўғрисида»ги қонуни талабларидан келиб чиқиб, давлат солиқ хизмати органларининг барча электрон давлат хизматлари интерактив ва ахборот давлат хизматларига сараланган. Уларни қидиришни янада соддалаштириш мақсадида мурожаат ва ҳисоботларни юбориш, рўйхатга олиш, солиқларни ҳисоблаш ва маълумотномалар олиш каби хизмат йўналишларига ажратилган. Жисмоний ва юридик шахслар ҳамда якка тартибдаги тадбиркорлар учун хизматларни танлаш имкониятлари мавжуд.\nЯнa бир янгилик бу – бaрчa тoифaдaги сoлиқ тўлoвчилaр учун aлoҳидa шaxсий кaбинeт oчилгaн. Шaxсий кaбинeтдa бир қанча қулайликлар яратилган. Жумладан, «Шaxсий мaълумoтлaр», «Ҳисoб-китoблaрнинг жoрий ҳoлaти», «Сoлиқ oргaнлaри билaн ёзишмaлaр», «Фoйдaли мaълумoтлaр» кaби мавзуга оид хизматлар қулaй нaвигaцияли блoклaргa aжрaтилгaн.\nСoлиқ тўловчилaр ҳaр бир xизмaт бўйичa ўз фикр вa бaҳoлaрини қoлдириши, сoлиқ oргaнлaри эсa сoлиқ тўловчилaрнинг фикрлaрини ўргaниши, тaклиф вa эътирoзлaрини кўриб чиқиш имкoниятига эга.\nБугунги кунда давлат солиқ хизмати органлари томонидан 26 турдаги электрон давлат хизмати кўрсатилмоқда, 10 янги хизмат тест режимида тақдим этилмоқда. Солиқ тўловчи тоифаси ва жойлашган жойидан қатъи назар барча хизматлардан фойдаланиш имкониятига эга.\nИш жараёнини кузатиш ва камчиликларни бартараф этиш мақсадида my.soliq.uz портали апрель ойида тест режимида ишлайди. Ушбу давр мобайнида фойдаланувчилар олдинги тизимдан ҳам фойдаланишлари мумкин.


“Ободон”ликлар шижоати – Сурхон тонги\nБош саҳифа / Қишлоқ хўжалиги / “Ободон”ликлар шижоати\nОктябр 24, 2017\tҚишлоқ хўжалиги Изоҳ қолдириш 710 Кўрилди\nШўрчи туманидаги “Ободон” сув истеъмолчилар уюшмаси деҳқонлари жорий йилда ғўза ўстириладиган майдонларнинг асосий қисмига ўрта толали ғўзанинг “Бешқаҳрамон” нави чигитини экиб, намунали парваришлаганликлари туфайли далаларда мўл ва сифатли ҳосил етиштирилди.\nПахтакорларнинг эрта баҳордан қилган меҳнати самараси кузда ойдинлашмоқда. Ҳамжиҳатлик билан ҳосил йиғим-теримига киришган миришкорлар мавсум бошидан сафарбарлик билан ишлаганликлари ва теримчиларга ўз вақтида нақд пул берилгани, шунингдек қулай шароит яратилгани туфайли қисқа фурсатда ҳосилнинг асосий қисми йиғиштириб олинди. Бугунгача далалардан 1688 ўрнига 1850 тонна “оқ олтин” топширилди. Ҳар гектар майдонда ўрта ҳисобда 35,4 центнердан хирмон кўтарилди.\nХўжалик деҳқонларининг меҳнат зафарига ғўза парвариш билан шуғулланган барча фермер хўжаликлари муносиб ҳисса қўшдилар. 17 та фермерлик жамоасининг барчаси режани ошириб уддалашди. Хусусан, тажрибали деҳ- қон Бойбўри Рўзиев раҳбарлик қилаётган “Рўзи Мамараимов” фермер хўжалиги аъзолари ҳосилдорлик бўйича юқори даражага эришдилар. Ҳар гектар майдондан олинган ҳосил 42 центнерни ташкил этиб, қабул масканларига 160 тонна жавоҳир топширилди. “Чавандоз Шохаббос” фермер хўжалиги аъзоларининг ютуғи салмоқли бўлди. Пахтакорлар режага қўшимча 40 тонна ҳосил топширдилар. Тажрибали деҳ- қон Бекзод Холматовнинг таъкидлашича, терим қизғин давом этаяпти. Ҳосилдорликни 55 центнерга етказмоқчимиз, — дейди Б. Холматов.\nФахриддин Холиқов етакчилигидаги “Олтибой Холиқов” фермер хўжалиги далаларида пахта тераётган теримчиларга юқори ҳақ тўланаётганлиги туфайли мажбурият бажарилган бўлсада, теримчилар пахтазорда ўзаро баҳслашиб меҳнат қилишаётир.\n— Имкониятларимизни ҳисобга олиб, яна 100 тонна “оқ олтин” териб топширишга қарор қилган ҳолда йиғим-терим суръатини сусайтирмаяпмиз, — дейди уюшма раҳбари Бойбўри Рўзиев.\nАйтиш керакки, сув истеъмолчилар уюшмаси деҳқонлари 2018 йил ҳосили учун ғалла экишга ҳам алоҳида эътибор беришаётир. Бугунгача 230 гектар майдонга синовдан ўтган буғдой уруғлари қадалди.\nОлдинги Боғбонларга қулайлик


Telegram тарихий кўрсаткични қайд этди - Terabayt.Uz\nTechCrunch сайтининг Sensor Tower орқали маълумот беришича, оммабоп Telegram мессенжери дунё бўйлаб 1 миллиарддан ортиқ марта юклаб олинган нуфузли иловалар рўйхатига қўшилди.\nЎҚИНГ: Telegram'да тез орада реклама пайдо бўлади\n2013 йилда яратилган ва штаб-квартираси Дубайда жойлашган илова ушбу муҳим кўрсаткични жума куни қайд этди. Асосий рақиби WhatsApp билан бўлгани каби, Telegram'дан энг кўп Ҳиндистонда фойдаланишади. Sensor Tower'нинг маълум қилишича, барча юклаб олишларнинг 22% и дунёнинг иккинчи энг йирик интернет бозори бўлган Ҳиндистон ҳиссасига тўғри келади.\nҲиндистондан кейин Россия ва Индонезия турибди. Икки мамлакатда юклаб олишлар сони жами юклашлар сонининг мос равишда 10% ва 8% ини ташкил этмоқда. Иловани юклаб олишлар сони 2021 йилда ошиб, дастур йилнинг биринчи ярмида 214.7 миллион марта юкланди. Бу эса 2020 йилнинг мос даврига нисбатан 61% лик ўсиш демакдир.\nТаъкидлаш жоизки, юклашлар сони илованинг фаол фойдаланувчилари сонини кўрсатмайди. Масалан, йил бошида Telegram'дан фаол фойдаланувчилар сони тахминан 500 миллион атрофида эди. Ҳолбуки, WhatsApp'нинг махфийлик сиёсати ўзгартирилиши билан Telegram юклашлар сонининг ошиши мазкур мессенжер охирги чораклар ичида анча эътиборни ўзига қарата олганини кўрсатади.\nЙил бошида 1 миллиард доллар маблағ йиғган Telegram бутун дунё бўйича 1 миллиарддан ортиқ юклаб олинган 15-илова бўлди. Рўйхатдаги бошқа иловалар қаторига Google пакетидаги кўплаб дастурлар, WhatsApp, Facebook Messenger, Facebook, Instagram, Snapchat, Spotify ва Netflix кабилар киради.


Маълум қилинишича, 495 млрд сўмга қурилган дам олиш маскани нафақат темирйўлчилар ва уларнинг оилалари учун мўлжалланган, балки Президент Администрацияси, Вазирлар Маҳкамаси, вазирлик ва идоралар, ҳокимликлар ходимлари, республика аҳолиси ва чет эллик инвесторлар, ҳамкорлар, сайёҳларга ҳам хизмат кўрсатиб келмоқда. Бу ерда кичик сув омбори ҳам барпо этилган.\n«Ўзбекистон темир йўллари» АЖ сўнгги кунларда ижтимоий тармоқларда тарқалаётган, Угом-Чотқол миллий табиат боғи ҳудудидаги дам олиш маскани ҳақидаги хабарга муносабат билдирди. Компания бу ҳақдаги маълумотларни «асоссиз ва нохолис» деб атаган.\nБаёнотда айтилишича, Вазирлар Маҳкамасининг 2010 йилдаги қарорига асосан, Угом-Чотқол миллий табиат боғи тасарруфидаги «Шоввозсой» ўрмон хўжалиги ерлари «Ўзбекистон темир йўллари» компаниясига темирйўлчилар ва уларнинг оила аъзолари, компаниянинг хорижий ҳамкорлари, мамлакат аҳолиси ва чет эллик сайёҳлар учун замонавий экотуризм масканини барпо этиш ва мавжуд экотизимни сақлаб қолиш мақсадида ажратилган.\n«Бу ерда 2011 йилдан бошлаб, яъни 10 йил давомида босқичма-босқич қурилиш ва бунёдкорлик ишлари олиб борилган. Барча инвестициялар темир йўл компаниясининг бюджетдан ташқари маблағлари, жумладан даромадлари ҳисобидан амалга оширилган», – дейилади билдиришда.\nҚайд этилишича, ўтган ўн йил давомида дам олиш маскани қурилишига сарфланган инвестициялар ҳажми 495 миллиард сўмни ташкил этган.\n«Шу билан бир қаторда, миллий боғ ҳудудида табиат ва ҳайвонот оламини сақлаш ва ривожлантириш учун зарур инфратузилмалар яратилди, объектгача электр тармоқлари тортилди, автомобиль йўли ва кичик сув омбори барпо этилди.\nУшбу дам олиш ва соғломлаштириш масканларида «Ўзбекистон темир йўллари» АЖ билан шартнома ва йўлланмалар асосида, темирйўлчилар билан бир қаторда, Ўзбекистон Республикаси Президенти Администрацияси, Вазирлар Маҳкамаси, турли вазирлик, идора ва давлат ташкилотлари, маҳаллий ҳокимликлар, шунингдек, республикамиз аҳолиси ва чет эллик инвесторлар, ҳамкорлар ва сайёҳларга экотуризм ва экстремал туризм, саломатликни мустаҳкамлаш ва қайта тиклаш хизматлари кўрсатиб келинмоқда», – дейилади «Ўзбекистон темир йўллари» тарқатган расмий ахборотда.\nКомпания Telegram'даги каналида дам олиш масканида дам олаётганлар акс этган видео ҳам эълон қилди.\n«Шоввозсой» масканидаги дам олиш учун ажойиб жой. Дам олиш зонаси Угом-чотқол давлат биосфера қўриқхонасининг қўриқланадиган ҳудудида жойлашган. Бу ерда оила, ҳамкасблар ва дўстлар билан табиат қўйнида унутилмас ҳордиқ чиқариш учун барча зарур шароитлар яратилган!» – дейилади видеога ёзилган шарҳда.\n«Ўзбекистон темир йўллари» электричкалар учун тезюрар поездлар сотиб олади


РАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМГА МУҲАББАТ – Nasihat.uz\nАллоҳ таоло Қуръони каримда марҳамат қилиб шундай деган: “Айтинг (эй, Муҳаммад!): «Агар Аллоҳни севсангиз, менга эргашингиз. Шунда Аллоҳ сизларни севади ва гуноҳларингизни мағфират этади. Аллоҳ кечирувчи ва раҳмлидир». Айтинг: «Аллоҳ ва Пайғамбарга итоат этингиз!» Агар юз ўгирсалар, Аллоҳ, шубҳасиз, кофирларни севмас” (Оли Имрон сураси, 31-32 оятлари).\nБуюк ватандошимиз имом Бухорий раҳматуллоҳи алайҳ ривоят қилган ҳадисда Расулуллоҳ соллаллоҳу алайҳи васаллам: “Банда токи мен унга ўзининг аҳлидан, молидан ва жамики инсонлардан кўра суюклироқ бўлмагунимча, ҳаргиз (комил) мўмин бўлмайди”, деганлар.\nШунингдек, Имом Аҳмад раҳматуллоҳи алайҳ ривоят қилган яна бир ҳадисда: “Агар Мусо ва Ийсо менга йўлиқганларида (яъни, мен билан кўришганларида) менга эргашган бўлар эди”, деганлар.\nРасулуллоҳ соллаллоҳу алайҳи васалламга муҳаббат қўйиш – у зотнинг суннатларини ақлимиздан устун қўйишимиз билан бўлади.\nРасулуллоҳ соллаллоҳу алайҳи васалламга муҳаббат қўйиш – у зотнинг суннатларини молу жонимиз, хатти-ҳаракат ва гап-сўзларимиз билан қўллаб-қувватлаш ва муҳофаза қилиш билан бўлади.\nРасулуллоҳ соллаллоҳу алайҳи васалламга муҳаббат қўйиш – у зотга зоҳиран ва ботинан эргашиш билан бўлади.\nУ зот соллаллоҳу алайҳи васалламга зоҳиран эргашиш – шариатнинг фарзларини адо қилиш, ҳаром қилинган нарсалардан сақланиш, у зот соллаллоҳу алайҳи васалламнинг ахлоқлари билан хулқланиш, шамоиллари билан музайян бўлиш, одоблари билан одобланиш, ортларидан изма-из эргашиш, у зот алайҳиссалом ҳақларида келган хабарларни топиб, ўқиб ўрганиш, ғафлат аҳли ва ҳавои-нафсига қул бўлганлардан узоқда бўлиш, дунёга ҳирс қўйишни тарк қилиш, охират амаллари билан машғул бўлиш ва охират аҳлига яқин юриш каби амаллар билан амалга ошади.\nУ зот соллаллоҳу алайҳи васалламга ботинан эргашиш – иймонни мустакам қиладиган ақлий ва нақлий далилларни ўрганиб, яқиний иймонни ҳосил қилиш, шукр қилувчи ва ҳаёли бандалардан бўлиш, қалбни Аллоҳ таоло учун бошқа барча нарсалардан фориғ қилиш, Аллоҳнинг зикри билан хотиржамликни ҳосил қилиш кабилар билан амалга ошади.\nҚайси бандада ушбу нарсалар топилса, у банда мазкур оятда баён қилинган катта насибани қўлган киритган бўлади: “Айтинг (эй, Муҳаммад!): «Агар Аллоҳни севсангиз, менга эргашингиз” (Оли Имрон, 31-оят).\nАҳмаджон қори жоме масжиди\n← ҚОНУННИ БИЛГАННИНГ ҚАЛҚОНИ БОР\nОлий диний таълим муассасаси рўйхатдан ўтди →\nТИНЧЛИК-ОЛИЙ НЕЪМАТ - 4,018 марта ўқилган


28812 Ўқиш режими + -\nЮрак хасталиклари давоси. Буйрак хасталиклари давоси. Бош оғриғини даволаш. Жигар хасталикларини даволаш. Кўз хасталиклари давоси. Меъда касалликларини давоми...\n03:28 / 24.11.2016 7387\n09:46 / 06.07.2019 459\n22:21 / 08.02.2017 2367\n10:59 / 12.03.2019 463\n20:00 / 07 сентябрь 352\n11:17 / 14 январь 85700


Жанубий Корея ҳалол бозорни кенгайтирмоқда\nЧоршанба, 19 Апрел 2017 17:50\nЖанубий Корея ҳукумати ушбу давлатда ишлаб чиқарилган маҳсулотларга бериладиган ҳалол сертификатнинг мусулмон мамлакатларда ҳам эътироф қилиниши учун ҳаракат қилмоқда. Бундан мақсад эса мамлакатда ишлаб чиқарилаётган озиқ-овқат маҳсулотларининг Ислом диёрларига экспорт қилиш ҳажмини оширишдир.\nҲозирги пайтда Корея мусулмонлари федерациясининг (KMF) ҳалол сертификати Малайзия ва Сингапурда тан олинган.\nКорея Қишлоқ хўжалиги, озиқ-овқат ва қишлоқ ишлари вазирлигида айтилишича, ҳукумат Жанубий Корея ҳалол сертификатларининг мусулмон мамлакатларда эътироф этиш тўғрисидаги битимни шу йилнинг охиригача имзолашни режалаштирмоқда. Шунингдек, давлат Жанубий Кореянинг ҳалол маҳсулотлари учун кенг кўламли маркетинг тадбирларини бошлашни ҳам режалаштиряпти.\nВазирликнинг ҳисоб-китобларига кўра, 2020 йилда дунёдаги 1,8 миллиард мусулмон аҳолини қамраб олувчи ҳалол озиқ-овқат маҳсулотлари бозорининг ҳажми 1,6 триллион долларга етади.\nЎтган йили Жанубий Кореядан Исломий ҳамкорлик ташкилотига аъзо бўлган 57 та давлатга экспорт қилинаётган қишлоқ хўжалик маҳсулотларининг ҳажми ундан аввалги йилган қараганда 913 миллион долларга, яъни 8,8 фоизга ортган. Бу эса мамлакатдан чет элган экспорт қилинаётган қишлоқ хўжалик маҳсулотларининг 14 фоизини ташкил қилади.\nУшбу бўлимдаги бошқа мақолалар: « Европаликлар мисвоқни кашф этишди Уч нарса борки… (28-қисм) »


Qalampir.uz - Ўзбекистонда газ ва электр энергияга ижтимоий лимит жорий этилади. Бу нима дегани?\n19:06, 03.10.2018 Таҳлил\n60 йиллик ускуналар бадалини яна халқ тўлаши керакми, деган ўйларингиз мендан ҳам ўтди, рости. Лекин масаланинг моҳияти бошқа нуқтада кўринади.\nБуюк адиб Абдулла Қаҳҳорга савол беришибди: Уйда ҳам бирор иш қиласизми? – Ҳа, ёниқ қолган чироқларни ўчириб юраман.\nБугун “Халқаро пресс-клуб”нинг “Энергетика ресурслари: ислоҳотлар даврида тежамкорлик ва истеъмол маданиятидаги муаммоларнинг таҳлили” мавзуидаги сессияда иштирок этиб, айнан юқоридаги суҳбат ёдимга тушди.\nСув, газ, электр энергияси... Булар ҳеч қачон тугамайдиган ва доим услуксиз бўлиши керакдек туюладиган неъматлар. Уйда интернет ўчиқ бўлса, бир кунингизни кўрарсиз, аммо сув, газ ё электрда узилиш бўлса, ўзингизни қўярган жой тополмайсиз. Қишга тайёгарлик юзасидан бир ҳафта иссиқ сув бўлмаса, тонгда дийдириб совуқ сувда юз ювиш нималигини кўп қаватли уйларда яшайдиганлар яхши билади.\nГапни узоқдан бошлаётганимга ажабланманг. Биламан, сизнинг ҳам қулоғингизга газ ва электр энергиясининг нархи ошиши мумкинлиги ҳақидаги хабарлар етиб келган. Ва аччиқланишга ҳам, яна қаерга ошади, ойлик ошмаяпти-ку дейишга ҳам улгургансиз. Ҳатто, “Ўзбекнефтгаз” ва “Ўзбекэнерго”нинг қарзи, ишламай ётган қимматбаҳо жиҳозлари ва металлолом бошқа нарсага ярамай қолган 60 йиллик ускуналар бадалини яна халқ тўлаши керакми, деган ўйларингиз мендан ҳам ўтди, рости. Лекин масаланинг моҳияти бошқа нуқтада кўринади.\nТўғри, бир қатор объектив ва субъектив сабаблар монелик қилиб, Ўзбекистон энергетика соҳасида қатор муаммолар йиғилиб қолди. Бунинг ортидан эса ишлаб чиқариш пасайди, заводлар эскирди, таъмирталаб жойларга пул етказиб берилмади. Охир-оқибат қарздорлик кун сайин ортди. Ўзбекистон энергитика маҳсулотларининг дунё бозоридаги имижи тушиб кетди. Фақат яқин қўшниларнинг корига ярашдан бошқа тузукроқ экспорт майдонини топмадик. Экспорт ҳам қайсидир қишлоқнинг рисқини қийиш эвазига бўлди, десангиз хато қиласиз. Ўрнига сув олдик, қишлоқ хўжалигини бойитишга, бозорларда нарх-наво арзон бўлишига ҳаракат қилинди.\nБаъзан мана, Қозоғистонга қаранг, ривожланишини кўряпсизми, деб қоламиз-у у ердаги нарх-наво билан қизиқмаймиз. Нарх деганда 1 литрлик кола ё ўсимлик ёғи ҳақида гап кетмаяпти. Узлуксиз истеъмол қилинадиган газ ва электрни айтяпмиз.\nМасалан, 1 кВт·с электр энергияси қиймати Қозоғистонда 5,1 цент, Россияда 5,8 цент, Ҳиндистонда 5,0 цент, Хитойда 5,5 цент, Европа Иттифоқи мамлакатларида 9,0 – 14,0 евроцент бўлгани ҳолда, Ўзбекистонда 2,8 центдир.\nЎзбекистонда нарх анча мўтадил. Тарифларнинг пастлиги, афсуски, электр энергиясидан оқилона фойдаланмаслик, истеъмолчиларнинг кўпинча самарасиз ишлатиши ва исроф қилишига олиб келмоқда.\nДавлат қашшоқ эмас. Чорасиз ҳам деёлмаймиз. Эрта учун қадамни бугундан ташлаган, захира ҳам тайёр. Ўзимиз тугул қўни-қўшнига ҳам етади. Бугун нима учун икки хонали уйда яшаётган пенсионерлар каби 12 хонали ҳовлида яшаётганлар бир хил тарифда пул тўлаши керак, деган масала кун тартибига чиқяпти. Давлатнинг ижтимоий ҳимоясидан кўпроқ ким фойдаланяпти? Икки, уч, боринг ана тўрт хона уйда яшаётганларми ёки сауна, ҳовуз, спорт зал ва кинотеатри мавжуд уйда истиқомат қилаётганларми? Хорижда яшил, қизил, кўк чироқлар ёқилган, саройдан оз-моз фарқ қиладиган уйда яшаётганларга пулини ҳам “яшил” қоғозларда тўлаб қўйинг, деган амалиётга аллақачон ўтилган. Ҳатто, биз доим ана, мана деб кўрсатадиган Қозоғистонда ҳам.\nБу билан бойларга қарши адоват қилинаётгани йўқ. Доим айтилган, бойлар кўпайса, жамиятга фойда. Фақат бой ҳам қадамини бойларга ҳос ташлаганидек, нарх-навога келганда ҳам хасислик қилмасин, дейиляпти, холос. Боиси Мажбурий ижро бюросидан олинган маълумотларга қараганда, электр энергия, газ ва сувдан катта миқдордаги қарздорларнинг асосий қисмини ҳам айнан ўша бир неча қаватли саройларда яшаётганлар ташкил этади. Улар ҳайдаётган автомобилнинг шиналари пулига битта оиланинг бир йиллик рўзғорини таъминлаб қўйиш мумкин, аслида. Бойоталар эса тўлашга келганда, ўзларига ярашадиган иш тутишмайди, баъзан.\nХўш қандай бўлиши таклиф қилинмоқда?\nСтатистик маълумотларга қараганда, бир ой давомида аҳолининг 80 фоизи ишлатадиган электр энергия ва газ миқдори деярли тенгдир. Кўпчиликнинг иши хўпчилик. Шундан келиб чиқиб, давлат томонидан газ ва электр энергияга маълум миқдорда лимит белгиланади. Лимитдан ошгунга қадар ҳар доимгидек пул тўланади, ошса бир бараварга оширилган ҳолатда ҳақ тўлаш тизими амал қилади.\nМенда бир халқчил савол туғилди: ҳовлиларда яшайдиганлар иссиқ сувга пул тўламайди, иситиш учун сарфланадиган маблағнинг қайсидир миқдори газга харж қилинади. Шунда ҳам оила бюджетига анчагина иқтисод қилинади. Давлат томонидан қўйиладиган лимитда масаланинг шу жиҳатлари қанчалик эътиборга олинган экан... Ҳар ҳолда ҳозир қурилаётган кўп қаватли уйларнинг умумий қозонхонаси йўқ. Ҳамма ўз бошидаги қорни ўзи курайди. Уйи икки хонами ё беш хона барибир иситиш ўз ҳисобидан бўлади. Бу эса аввалги эски типдаги кўп қаватли уйларга нисбатан кўпроқ газ ва электр истеъмоли деганидир. Мутахассислар эса масаланинг бу тарафларини ҳам кўриб чиқишгани, гарчи янги уйларда иситиш тизими газ ва электр ҳисобига бўлса ҳам, лимитдан ошмаслигини айтишмоқда. Кўрамиз, бу лимит қанча этиб белгиланаркин...\nШу ўринда яна бир таклиф: биз қарздорликка кириб қолган, газ, сув, электр энергияси учун ўз вақтида тўлов қилмаётганларни қоралашни биламиз. ТВга, матбуотга олиб чиқамиз. Лекин истеъмолчининг истеъмолчилик маданиятини ошириш, шахсий қизиғишини орттириш учун тўловларни ўз вақтида бажарадиган истеъмолчиларни рағбатлантирдикми? “Ўзтрансгаз”, “Ўзбекэнерго”, МИБ ана шу масалаларни атрофлича кўриб чиқса яхши бўларди. Боиси, гап фақат газ ва электрнинг пулини ошириб, унинг ортидан жарақ-жарақ пул топишда эмас, балки истеъмолчилик маданиятини ошириш, исрофдан қутилиш ҳақида кетяпти.\nИжтимоий тариф қўлланиб, лимит белгиланишига нисбатан шахсий кузатувларимиздан келиб чиқиб, билдирмоқчи бўлган таклифларимиз ҳам кўп. Балки, бу кўчпиликнинг кўнглидаги гапдир. Айтайлик, ўзига тўқ, ойлик даромади 3-4 миллионни ташкил этадиган, болалари кун давомида боғча ва мактабда бўладиган, кечки овқатдан кейин бир икки соат электрдан фаол фойдаланадиган кичик оила билан бир том остида яшаётган, кўп фарзандли ва ойлик даромади базўр рўзғорга етаётган оилаларни бир кафтда кўриш қанчалик тўғри? Яна ижтимоий ҳимояга муҳтожлар баттар муҳтожликда қолмайдими?\nМен билган кўп оилалар бор. Уй ололмаганидан тўрт-беш ака-ука оила, бола-чақаси билан бир ҳовлида яшайди. Даромади ҳам катта эмас. Табиийки, улар бошқаларга қараганда кўпроқ электр ва газ истеъмол қилади. Ёки тўрт хонали квартирада яшаётган 15 жон, тўрт оилани сиз кўрмаганмисиз? Уларнинг ҳақиқатан шароити йўқ. Хўш, ижтимоий меъёр тарифлари уларга келганда қандай амал қилади? Бизнингча, масаланинг бу жиҳатларига кўз юмиб бўлмайди. 4-5 та бойваччанинг касрига минглаб ҳақиқатан ижтимоий ҳимояга муҳтожлар қолмасин. Қорни тўқнинг қорни оч билан нима иши бор қабилида иш тутиш бизнинг давлатга ярашмайди, ахир.\nДарвоқе, ижтимоий тариф тизими қачон қўлланилиши ҳозирча аниқ эмас. Ушбу масала айни дамда тегишли идоралар муҳокамасида турибди.\nПрезидент айтган нишон таъсис этилди\n16:27, 27.12.2018 6 405\n12:37, 01.12.2018 2 568\n14:05, 28.11.2018 5 045\n22:21, 05.10.2018 16 265\n15:29, 04.10.2018 11 925


Обама Россия амалдорларига нисбатан жазо чораларини эълон қилди\n28 ноябр 2020, Тошкент вақти: 18:37\nҚўшма Штатлар ва Европа Иттифоқи Украинага қарашли Қрим яриморолининг Россия томонидан босиб олинишига жавобан Россия амалдорлари ва украиналикларга нисбатан санкциялар жорий қилди.\nАҚШ Президенти Барак Обама санкциялар Украина суверенитетини бузиш учун масъул бўлган 11 шахс, жумладан Россиянинг етти ва Украинанинг амалдорига нисбатан мулк ва молиявий активларни музлатишга доир санкциялар жорий қилинганини эълон қилди.\n- Бугун Россияга босимни кучатиришга қаратилган ҳамда Украинада рўй бераётган воқеалар учун масъул бўлганларга нисбатан чораларни эълон қилдим. Биринчидан, икки ҳафта аввал имзоланган ижро буйруғига биноан, Украина сувернитети, ҳудудий яҳлитлиги ва ҳукумуатига дахл қилганлик учну масъул аниқ шахсларга нисбатан санкция жорий қиляпмиз, деди Оқ уй раҳбари.\nПрезидент Обама, Қримда якшанба куни ўтказилган рефрендум халқаро ҳамжамият томонидан тан олинмаслигини яна бир бор эслатди.\n- Кеча президент Путинга айтганимдек, Қримдаги референдум Украина конституцияси ва халқаро қонуннинг қўпол бузилиши бўлди ва у халқаро ҳамжамият томонидан тан олинмайди, деди Обама.\nАҚШ президенти “провокациялар давом этадиган” бўлса, қўшимча жазо чоралари қўлланишидан огоҳлантирди.\nДушанба куни Тошкент вақти билан 22.01дан кучга кирадиган АҚШ президенти қарорига кўра, санкцияларга тортилган етти россиялик орасида Россия Федерация кенгаши раиси Валентина Матвиенко, президент ёрдамчиси Владислав Сурков, презиент маслаҳатчиси Сергей Глазьев ва бош вазир ўринбосари Дмитрий Рогозинга тегишли мулк ва маблағлар музлатиб қўйилади.\nБундан ташқари Россия Давлат думаси депутатлари Елена Мизулина ва Леонид Слуцкий ҳамда Федерация кенгаши вакили Андрей Клишасларга қарашли мол-мулк ҳам тортиб қўйилади.\nАҚШ "қора рўйхатига" тушган украиналиклар орасида Қрим Бош вазири Сергей Аксенов, Қрим Олий кенгаши раиси Владимир Константинов, Украина ҳокимиятидан қувилган президент Виктор Янукович ва "Украина танлови" ҳаракати етакчиси Виктор Медведчуклар бор. Баъзи маълумотларга кўра, Медведчук президент Владимир Путинга яқин шахслардан бири ҳисобланади.\nДушанба куни Европа Иттифоқи ҳам Қримнинг босиб олиниши ва рефрендум ўтказилиши учун масъул Россия ва Украинадан бўлган 21 нафар амалдорга нисбатан санкция жорий қилди.\nБрюсселда душанба куни ўтказилган уч соатлик мажлисдан кейин қабул қилинган санкцияларга виза чеклови ва молиявий активларнинг музлатилишига доир жазо чоралари киради.\nЛитва Ташқи ишлар вазири Линан Линкевичус ўз Twitter саҳифасида яқин кунлар ичида қўшимча санкциялар киритилишини маълум қилди.\nКузатувчиларнинг тахмин қилишларича, Европа санкциялари Россия Президенти Владимир Путинга яқин бўлган нуфузли амалдорларга ҳам жорий қилиниши мумкин.


Ўзбекистон терма жамоаси ўз гуруҳида пешқадам\n21 январ 2021, Тошкент вақти: 17:09\nЎзбекистон футболчиларининг тожикистонликни 3:0 ҳисобида, Шимолий Корея футболчиларининг японияликларни 1:0 ҳисобида мағлубиятга учратиши ўзбек спортчиларини ўз гуруҳида биринчи ўринга чиқиб олишига сабаб бўлди.\nФутбол бўйича 2014 йилда Бразилияда бўладиган жаҳон чемпионатига 3-давра саралаш ўйинлари доирасида 15 ноябр куни Ўзбекистон терма жамоаси Тошкентда Тожикистон терма жамоасига қарши майдонга тушди.\nЎйиннинг биринчи қисмини 1:0 ҳисобида якунлаган ўзбекистонлик футболчилар иккинчи қисмни 3:0 билан якунлади.\nБиринчи гол ўйиннинг 35-дақиқасида Россия премьер-лигасида топ сураётган Санжар Турсунов тарафидан урилди.\nИккинчи голга эса Россияда топ сураётган яна бир легионер Одил Аҳмедов (59-дақиқа) муаллифлик қилди.\nЎйиндаги учинчи голни Жанубий Кореяда топ сураётган Александр Гейнрих (72-дақиқа) боши билан берган зарба орқали киритди.\nАфсуски, Александр Гейнрих тарафидан ўйиннинг сўнгги дақиқасида урилган гол ҳакам тарафидан хисобга олинмади. “Ўйиндан ташқари ҳолатда урилди” дея баҳоланган мазкур голга Санжар Турсунов ассистентлик қилган эди.\nАйни жамоаларнинг сентябр ойида Душанбеда бўлиб ўтган ўйинида ҳам Ўзбекистон термаси 1:0 ҳисобида ғалаба қозонганди.\n- Майдонга тушаркан, футболчиларимиз КХДР Японияни ютганини билардилар. Бу эса қай бир маънода ўйинларимизнинг керакли футболни намойиш қилиш ўрнига улардан талаб қилинганидан бошқа нарсалар билан шуғулланишларига таъсир қилди. Бунақа вазиятларда баъзан ўйинга керак бўлган йўсинда мослашиш жуда қийин бўлади. Иккинчи таймда вазият ўзгарди ва биз одатда намойиш қиладиган ўйинимизга яқинлашишга эришдик, - деди ўзбек футболчилари мураббийси Вадим Абрамов сешанба куни Тошкентда ўтган Ўзбекистон-Тожикистон терма жамоалари ўйинидан сўнг журналист олдида сўзларкан.\nТожикистонлик футболчилар мураббийси Олимжон Рафиқов эса Тошкентдаги ўйинда ўз шогирдларига тажриба етишмаганини эътироф этди.\n- Бугун биз яхши ўйнашга ҳаракат қилдик, бироқ рақибим биздан кучлироқ чиқди. Турнирдаги муваффақиятсизлигимизнинг асосий сабаби бизга халқаро тажрибанинг етишмаганида бўлди, деб ўйлайман, - дер экан тожикистонлик мураббий саралаш босқичларида ўз шогирдлари яхшигина тажриба тўплаганларини, бу тажрибалардан келажакда бўладиган ўйинларда унумли фойдаланилишини ҳам қўшимча қилди.\nЖорий йилнинг 2 сентябрида бошланган ва 2012 йилнинг 29 февралига қадар давом этадиган беллашувлар сўнгида “С” гуруҳида биринчи ва иккинчи ўринларни эгаллаган жамоалар кейинги босқичга йўлланма олиши керак. Ўзбекистон ва Япония терма жамоалари ушбу масалани ҳал қилиб бўлишди.\nЯпония билан шу йилнинг 6 сентябр куни Тошкентда дуранг ўйнаган, Шимолий Корея ва Тожикистон терма жамоаларини эса икки мартадан мағлуб этган Ўзбекистон терма жамоаси айни дамда 13 очко жамғариб, “С” гуруҳида пешқадамликни қўлга киритди.\n“С” гуруҳида 5 ўйин ўтказган Ўзбекистон терма жамоаси гуруҳдаги сўнгги ўйинни 29 феврал куни меҳмонда Япония терма жамоасига қарши ўтказади. Агар мазкур ўйинда ўзбекистонлик футболчилар японияликларни мағлуб қилса ёки дуранг ўйнаса, ўз гуруҳида биринчи ўринни эгаллайди, ютқазган тақдирда эса иккинчи ўринга тушиб қолади. Бироқ бу каби мағлубият ҳам ўзбек футболчиларининг чемпионатнинг кейинги босқичига ўтишига тўсқинлик қилолмайди.\n5-тур ўйинларидан сўнг “С” гуруҳи қуйидаги кўринишга эга:\nЎйин Ғалаба Дуранг Мағлубият Очко\n1. Ўзбекистон 5 4 1 0 13\n2. Япония 5 3 1 1 10\n3. Шимолий Корея 5 2 0 3 6\n4. Тожикистон 5 0 0 5 0


Табиати: Бўстон туманининг ер юзаси денгиз сатхидан 500 м баланликдаги тексиликдан иборат. Туман худудининг ғарбий қисмида кўчма қум тепалари кўп. Тепаликлар орасидаги пастлик жойларда баъзан ботқоқликлар учрайди. Туман худуди 3 массивга бўлинган:\nБЎСТОН ТУМАНИ ҲОКИМЛИГИ\nНосирова Санобархон Абдинабиевна\nИш вазифаси: Туман ҳокими туманда олий мансабдор шахс бўлиб, айни бир вақтда ҳудудда вакиллик ва ижроия ҳокимиятини бошқаради. Ўз ваколатларини яккабошчилик асосида амалга оширади. Шаҳар ҳокими Ўзбекистон Республикаси Конституцияси, «Маҳаллий давлат ҳокимияти тоъгрисида» ги Ўзбекистон Республикаси Қонуни, Ўзбекистон Республикаси Президентининг Фармонлари, қарорлари ҳамда Вазирлар Маҳкамаси ва вилоят ҳокими қарорлари билан белгиланган ваколатлар доирасида ижроия ҳокимияти фаолиятини ташкил этади.\nТелефонлар: 0 (374) 333-16-43 Факс: 0 (374) 333-11-42\nМанзил: 170400, Бўз тумани, Акмал Икромов кўчаси, 52 уй\nEХАТ: boz.t.@exat.uz// E-mail: boz@andijan.uz\nМурожаатлар учун: 0 (374) 333-11-42 // ИШОНЧ ТЕЛЕФОНИ: 0 (374) 333-11-64\nWEB Site: www.boz.andijan.uz\nБЎСТОН ТУМАНИ ҲОКИМИНИНГ ҚАРОРИ НИЗОМИ\nОхирги ўзгариш: 30/01/2022 18:30\tКўрилганлиги: 24760


Манзилингиз:Муслимаат»Илм ва амал»Илм»Исломда ижара ҳақида\nBy Muslimaat on\t Mart 16, 2014 Илм\nИжара – исломий фиқҳга оид атама бўлиб, луғатда «бирор нарсани ижарага (маълум эвазга вақтинча фойдаланишга) беришга» айтилади. Истилоҳда эса «ижара» атамаси икки турли маъноларни ифодалашда қўлланилади. Биринчиси, кўрсатилган хизматга тўланган ҳақ эвазига бирор кишининг хизматларидан фойдаланиш (ишга ёллаш)ни билдиради. Иш берувчи одам «мустаъжир», ишга ёлланган одам эса «ажир» деб айтилади.\nДемак, А одам Б одамни идорасига менежер (бошқарувчи) ёки ойлик маош олувчи ходим сифатида ишга олса, А мустаъжир, Б эса ажир бўлади.\nХудди шунингдек, агар А ўз юкларини аэропортга элтиш учун ҳаммол хизматидан фойдаланса, А мустаъжир, ҳаммол эса ажир бўлади. Иккала ҳолатда ҳам тарафлар ўртасидаги муносабат ижара деб номланади. Ижаранинг бу тури бир киши иккинчи бир кишининг хизматидан фойдалангандаги ҳар қандай жараённи ўз ичига олади. У шифокор, ҳуқуқшунос, ўқитувчи, ишчи ёки бирор қийматга эга бўлган бирор хизматни кўрсатадиган (тақдим этадиган) ҳар қандай киши бўлиши мумкин.\nИсломий ҳуқуқшунослик атамашунослиги, мусталаҳга кўра, уларнинг ҳар бири ажир бўлади, хизматлардан фойдаланган (ижарага олган) инсон «мустаъжир», хизмат учун тўланган ҳақ эса «ужра» дейилади.\nИжаранинг иккинчи тури инсонлар хизматига эмас, активлар ёки мулк бировнинг мулки ёки даромадидан фойдаланиш ҳуқуқига боғлиқ. Бунда ижара «маълум мулкдан фойдаланиш ҳуқуқини бошқа бировга у тўлайдиган ижара ҳақи эвазига бериш»ни билдиради. Бу ҳолатда «ижара» атамаси инглиз тилидаги «лизинг» атамасига мос келиши мумкин. Бунда ижарага берувчи «муъжир», ижарага олувчи «мустаъжир», ижарага берувчига тўланадиган ҳақ эса «ужра» дейилади.\nИжаранинг икки тури ҳам Ислом ҳуқуқшунослиги адабиётларида муфассал баён қилинган бўлиб, иккисининг ҳам ўз қонун-қоидалари бор. Биз учун ижаранинг иккинчи тури аҳамиятлироқ, чунки у асосан сармоялаш шакли, шунингдек, молиялаштириш модели сифатида ишлатилади.\nЛизинг шаклидаги ижаранинг қонун-қоидалари савдо қоидаларига ўхшаб кетади. Зеро, иккала муносабатда ҳам мулк бошқа шахсга маълум қиймат эвазига ўтказилади. Ижара ва савдо ўртасидаги ягона фарқ шундаки, савдода мулкни тасарруф қилиш ҳуқуқи бутунлай харидорга ўтади, ижара муносабатларида эса мулкни тасарруф қилиш ҳуқуқи мулк эгасида қолади, ижарачига фақат мулкдан фойдаланиш ҳуқуқигина берилади.\nШундай экан, ижара аслида молиялаштириш модели эмас эканлигини кўриш мумкин. Бу худди савдо сингари оддий тадбиркорлик фаолияти, холос. Лекин баъзи сабабларга кўра, айниқса, солиқ масаласида юзага келадиган афзалликлари туфайли бу жараён ғарб мамлакатларида молиялаштириш манбаси сифатида тарқалиб борди.\nОдатий фоизли қарзлар тақдим этиш ўрнига баъзи молиявий институтлар мижозларига жиҳозларни ижарага беришни бошлади. Жиҳозларнинг ижара ҳаққини белгилашда улар мулкни сотиб олиш билан боғлиқ умумий ҳаражатларни ҳисоблаб чиқадилар ва ижара даври давомида эришиш мумкин бўлган фойда миқдорини қўшадилар. Шу тарзда ҳисоблаб чиқилган умумий миқдор ижара муддатидаги ойлар сонига бўлинади, натижада ойлик ижара тўлови аниқланади.\nИжара операциясидан шариат доирасида молиялаштириш манбаси сифатида фойдаланиш масаласи шартноманинг шартларига (шарт-шароитларига) боғлиқ. Айтиб ўтилганидек, ижара молиялаштириш модели эмас, балки стандарт тижорий операция ҳисобланади. Шундай экан, ижара операцияси ижара муносабатлари учун белгиланган шариат қоидаларига асосланган ҳолда олиб борилади.\nДемак, биз фиқҳда ижара учун белгиланган асосий қоидаларни кўриб чиқишимиз керак бўлади. Бу қоидаларни ўргангач, ижарани молиялаш мақсадида қандай шартлар асосида ишлатиш мумкинлигини билиб оламиз.\nИжара билан боғлиқ қоидалар жуда кўп, биз эса бу бўлимда операциянинг моҳиятини тушуниб олиш учун зарур бўлган ва замонавий иқтисод амалиётида муҳим аҳамиятга эга бўлган қоидаларни умумлаштиришга ҳаракат қиламиз. Бу қоидалар ўқувчига осон бўлиши учун қисқа тезислар (шарҳлар) тарзида келтириб ўтилади.\nИжаранинг асосий қоидалари\n1. Ижара – бу, бирор мулкнинг эгаси мазкур мулкнинг фойдаланиш ҳуқуқини бошқа шахсга маълум муддат ва маълум тўлов эвазига беришини ифодалайдиган шартнома.\n2. Ижара объекти фойдаланишга яроқли нарса бўлиши керак. Фойдаланиш ҳуқуқига эга бўлмаган (фойдаланиб бўлмайдиган) объектлар ижарага берилиши мумкин эмас.\n3. Ижара шартномаси кучга эга (яроқли) бўлиши учун мулкни тўла тасарруф қилиш (эгалик қилиш) ҳуқуқи мулк эгасида қолиши, ижарачига эса фақат ундан фойдаланиш ҳуқуқи берилиши керак. Демак, истеъмол қилмай туриб, фойдаланиб бўлмайдиган нарсаларни ижарага бериб бўлмайди. Шунинг учун пул, ейиладиган нарсалар, ёқилғи, қурол каби нарсаларда ижара муносабатлари мумкин эмас. Чунки уларни истеъмол қилмай туриб, ишлатиб бўлмайди. Агар бундай нарсалар ижарага бериладиган бўлса, бу қарз деб эътибор қилинади ва бу борада қарз муносабатларига оид меъёрларга амал қилинади. Яроқсиз ижара устида олинган ҳар қандай тўлов қарз ҳисобидан олинган даромад деб ҳисобланади.\n4. Мулкка эгалик қилиш ҳуқуқи мулк эгасида қолар экан, мулкка эгалик қилиш билан боғлиқ бўлган мажбуриятлар ҳам унинг зиммасида бўлади, мулкдан фойдаланиш билан боғлиқ бўлган мажбуриятлар эса ижарага олган шахс зиммасида бўлади.\nМасалан, А ўз уйини Б га ижарага берди. Бунда мулк билан боғлиқ бўлган солиқлар (мулк солиғи) А нинг зиммасида бўлса, сув учун тўлов, электр қуввати учун тўлов ва уйдан фойдаланиш билан боғлиқ бўлган бошқа барча ҳаражатлар Б нинг зиммасида бўлади.\n5. Ижара муддати шартномада аниқ ифодаланиши керак.\n6. Ижарачи ижарага олинган мулкни ижара шартномасида кўрсатилган мақсадлардан бошқа мақсадда ишлатиши мумкин эмас. Агар шартномада бундай мақсад кўрсатилмаган бўлса, ижарачи ундан одатда қўллаш мумкин бўлган ҳар қандай мақсадда ишлатиши мумкин. Агар ижарачи ундан ноодатий тарзда фойдаланмоқчи бўлса, бунинг учун мулк эгасидан қўшимча рухсат олиши шарт.\n7. Ижарачи ижарага олинган мулкка ижарачи томонидан нотўғри фойдаланиш ёки эътиборсизлик оқибатида етган ҳар қандай зарарни қоплаб бериш мажбуриятига эга.\n8. Ижара муддатида ижара мулкига нисбатан таваккалчилик мулк эгасида қолади, яъни назоратдан ташқари омиллар туфайли етган ҳар қандай зарар мулк эгаси томонидан қопланади.\n9. Икки ёки ундан ортиқ шахс эгалик қиладиган мулк ижарага берилиши мумкин, ижара ҳаққи мулкнинг барча эгалари орасида уларнинг мулкдаги улушларига биноан (пропорционал равишда) тақсимланади.\n10. Мулк эгаларидан бири мулкдаги ўз улушини бошқаларга эмас, фақатгина ўзининг мулкдаги шеригига (мулк эгаларидан бошқа бирига) ижарага бериши мумкин.\n11. Ижара яроқли (жоиз) бўлиши учун ижарага берилган мулк (нинг қисмлари) тўла аниқлаб (белгилаб) берилган бўлиши керак.\n12. Ижара ҳаққи шартнома тузилаётган вақтда бутун ижара муддати учун белгиланиши керак.\nИжара муддатининг турли даврлари учун турли хил миқдордаги ижара ҳақи белгиланиши жоиз (мумкин), шарт шуки, ҳар бир давр учун ижара ҳақлари ижара бошиданоқ белгиланган бўлиши керак. Агар ижара муддатининг кейинги даврлари учун маълум ижара ҳаққи (миқдор) белгиланмаган бўлса ёки мулк эгаси ихтиёрига қолдирилган бўлса, бундай шартнома кучда эмас (яроқсиз) деб ҳисобланади.\nБиринчи мисол: А ўз уйини Б га 5 йил муддатга ижарага берди. Ижара тўлови биринчи йил учун ойига 2000 рупия деб белгиланди ва кейинги йилдан ҳар йили ўзидан аввалги йилдан кўра 10% кўп бўлишига келишилди. Мазкур ижара жоиз (шаръий, яроқли) ҳисобланади.\nИккинчи мисол: Юқоридаги мисолдаги каби А биринчи йил учун ижара ҳаққини 2000 рупия деб белгилади. Кейинги йиллар учун ижара тўлови миқдори эса белгиланмади ва мулк эгаси (А) ихтиёрига берилди. Шартнома яроқли эмас, зеро, ижара тўлови миқдори белгиланмаган.\n13. Мулк эгаси активни сотиб олиш (эришиш, қўлга киритиш) жараёнида сарфлаган умумий харажатларига асосланиб, ижара тўловини белгилаши (одатда молиявий лизингда шундай қилинади), агар икки тараф ҳам бунга рози бўлса, шариат қоидаларига зид эмас. Лекин бунда шариатда белгиланган барча бошқа қоидаларга риоя қилиниши шарт.\n14. Ижарага берувчи ижара тўлови миқдорини бир тарафлама ошириб олиши мумкин эмас, бунга олиб борувчи барча шартлар ҳам жоиз эмас.\n15. Ижара тўлови ёки унинг бирор қисми ижарага берилган актив етказилишидан аввал аванс сифатида тўланиши мумкин, бироқ мулк эгасининг бу тарзда олган тўлови унда «кейинги тўловлар ҳисобига» қолади ва белгиланган санадан сўнг (ижара муддати бошланганда) ижара тўлови сифатида қабул қилинади.\n16. Ижара муддати ижарага берилаётган актив ижарачига топширилган пайтдан бошланади, ижарачи ундан фойдаланишни бошлаган-бошламагани аҳамиятсиз.\n17. Агар ижарага олинган актив ўз функциясини (ижарачи уни айнан шу функцияси учун ижарага олган) йўқотса ва уни қайта тиклаш имконсиз бўлса, ижара мазкур йўқотиш содир бўлган пайтдан тўхтатилади. Бироқ агар бу йўқотиш ижарачининг нотўғри фойдаланиши ёки эътиборсизлиги оқибатида рўй берган бўлса, ижарачи мулк эгасига активнинг қийматини қоплаб беришга масъул бўлади.\nШайх Тақи Усмоний


САБР ВА ТАҚВО – ИККИ ДУНЁ САОДАТИ – Imom Buxoriy xalqaro ilmiy-tadqiqot markazi\nHome / МАҚОЛАЛАР / САБР ВА ТАҚВО – ИККИ ДУНЁ САОДАТИ\n24/09/2021\tМАҚОЛАЛАР 82 кўрилган\nАллоҳ таоло барча маҳлуқотлар орасида инсонни энг азиз ва мукаррам қилиб яратди. Инсонлар орасидан имонли, тақволи, сабрли ва солиҳ бандаларини ҳидоят сари йўллади.\n“Эй имон келтирганлар, сабр қилинглар, сабрда устун бўлинглар ва доимо курашга шай бўлиб туринглар, Аллоҳдан қўрқинглар, шундагина нажот топасизлар” (“Оли Имрон” сураси, 200–оят).\nАллоҳ таоло Қуръони каримнинг жуда кўп оятлари орқали бандаларини сабрга чорлайди. Хусусан, “Бақара” сурасининг 153-оятида бундай дейди: “Эй имон келтирганлар, сабр ва намоз билан (Мендан) ёрдам сўрангиз! Албатта, Аллоҳ сабр қилувчилар билан биргадир”.\nСабр инсонни комилликка элтувчи энг яхши хислатлардандир. Пайғамбаримиз алайҳиссалом “Бош тана учун қанчалик керак бўлса, сабр ҳам имон учун шунчалик кераклидир”, деганлар (Дайламий ривояти). Яна бир ҳадисда “Сабр ёруғликдир”, дейилган.\nДарҳақиқат, сабр Аллоҳнинг бандаларига буюк иноятидир. Ҳеч бир инсон ҳаётини фақат шоду хуррамлик билан ўтказмайди. Умр йўли паст-баландликлардан, тўғрилик ва эгриликлардан иборат бўлади. Инсон тўқликка ҳам, очликка ҳам, ғалаба ва мағлубиятга ҳам, ғам-ташвишга ҳам – барчасига дуч келади. Булар синов бўлиб, улардан асло ранжимаслик керак.\nОдамзот бу каби синовларга сабр қилиши, бошидан кечирадиган қувончу ташвишларига доимо тайёр туриши керак. Албатта, биз мўмин-мусулмон бўлиб туриб, сабрли бўлмасак, комил имон эгаси бўла олмаймиз.\nБарча яхшиликларга сабр билан эришилади. Шунинг учун араблар сабрни “шодлик калити” деб атайди.\nСабр шундай кучли фазилатки, ғазабни шижоатга, шиддатни ҳилмга, катталикни тавозега, ёмонликни яхшиликка айлантиради. Баъзан сабр инсонга жуда оғир ва имконсиздек туюлади. Лекин, шубҳа йўқки, Яратгандан астойдил ёрдам сўраса, Аллоҳ таоло ҳар қандай ишни осонлаштириб қўяди.\nИнсон ҳар қандай қийинчиликка бардош бериб, сабр қилса, қалбида зиё пайдо бўлиб, зулматдан нурга чиқади. Сабрли инсон доимо яхшиликка интилади. Сабрсиз инсон тоқатсизлиги туфайли ўзини ҳар томонга уради ва оқибатда боши берк кўчага кириб қолади. Кейин ўз-ўзидан муаммолар пайдо бўлаверади. Турли хасталиклар, кўнгилсиз оқибатлар келиб чиқади.\nСабр деганда аламларга, туҳмату бўхтонларга бардош қилиш тушунилади. У нафсни қайғудан, тилни шикоятдан, аъзоларни ташвишдан сақлаш учун ҳимоя вазифасини бажаради. Инсон изтиробда қолиб, сабр қилса, албатта, муваффақиятга эришади.\nТақво ҳақида, “Ҳужурот” сурасининг 13-оятида бундай дейилади: “Аллоҳ наздида, албатта, (энг азиз) мукаррамроғингиз тақводорларингиздир. Албатта, Аллоҳ билувчи ва хабардор зотдир”.\nБу хусусда Абдуллоҳ Шибравий “Оқилларнинг зийнати тақво либосидир”, дейди.\nАбу Ҳурайра р.а.дан ривоят қилинган ҳадисда: “Аллоҳ суратингизга ва мол дунёингизга қарамайди, балки қалбингиз ва амалларингизга қарайди”, дейилади (Муслим ривояти).\nИнсон сабр ва тақво либосини кийиб, қалбида яхшилик ва меҳрибонлик туйғулари билан яшаса, етук фозиллар сафидан жой олади. Аксинча, бағритош, қаҳри қаттиқ, зўравон, фосиқ, бузғунчи, ман-ман, худбин феълли бўлса, элнинг назаридан қолади.\nАллоҳ таоло барчамизни сабр ва тақволи мўмин-мусулмонлардан қилиб, икки дунё саодатига мушарраф айласин.\nШаҳрисабз тумани “Авазмалик” масжиди имом хатиби\n“САҲИҲУЛ БУХОРИЙ”ДА ТИЛШУНОСЛИК САБОҚЛАРИ(2-қисм)\n“САҲИҲУЛ БУХОРИЙ”ДА ТИЛШУНОСЛИК САБОҚЛАРИ\n“Саҳиҳул Бухорий” асарига кўп таъриф берилган. Тадқиқотчи олим, умуман, ҳар қандай даҳо аввал жуда юқори …


Халқаро хабарлар, 13 феврал 2006\n29 январ 2020, Тошкент вақти: 03:11\nБритания молия вазири Гордон Браун Британия армияси шаънига доғ тушурмаслик мақсадида, ироқликларни калтакалагнликда айбдор деб топилган ҳар қандай Британия аскари суд қилинишини маълум қилди.\nБраун бу сўзларни БиБиСига берган суҳбатида айтди. Британиялик аскарларнинг ироқликларни калтакалаётгани тасвирланган видео тасма телевидение орқали кўрсатилганидан кейин, Британия мудофаа вазирлиги воқеа юзасидан текширувни бошлади.\nМудофаа вазирлиги мулозими генерал Мартин Рутледж вазиятнинг нақадар жиддийлигини алоҳида қайд этди.\n“Бу видео тасмадаги тасвирлар жуда жиддий айбловлардан дарак беради. Бу айбловлар жуда хавотирли ва қироллик ҳарбий полицияси бу борада дарҳол текширув ўтказишини тақазо этади. Биз ҳар доим жиноят ёхуд жиддий қонунбузарлик содир этилганига оид гумонлар пайдо бўлиши биланоқ бундай текшриувни ўтказамиз. Бу қонун устиворлигини кафолатлаш бўйича мажбуриятимизнинг амалга оширилишини таъминлайди. Шафқатсиз муносабатларни доимо қоралаб келганмиз ва қонунбузарликларга оид ҳар қандай айбловларни жидий кўриб чиқамиз.”\nХабар қилинишича, айтилаётган видео тасма бундан икки йил олдин Ироқда туширлиган. Видео тасмадан олинган суратлар дастлаб “British Sunday” газетасида эълон қилинди.\nИсроил Россия Президенти Владимир Путиннинг Ҳамас гуруҳи етакчиларини Москвага таклиф қилиш режаларини яна бир бор танқид қилди.\nИсроил ташқи ишлар вазири Тзипи Ливни Путиннинг таклифини “ўринсиз” ва “ортиқча”, деб баҳолади. Ливни Ҳамасни Исроилни йўқ қилиш мақсадидан қайтмаган террорчи ташкилот деб атади.\nЎтган пайшанба куни президент Путин Фаластин парламент сайловларида ғалаба қозонган Ҳамас етакчиларини Москвага музокаралар учун таклиф этажагани айтган эди. Россия расмийлари бу музокараларда Ҳамасни зўравонликдан воз кечиш ва Исроилнинг мавжуд бўлиш ҳуқуқини тан олишга кўндиришга уринишларини айтмоқда.\nРоссия ва Ҳамас вакиллари музокаралар шу ойнинг охиригача ўтказилиши мумкин, демоқдалар.\nРоссия ташқи ишлар вазирлиги вакили Украина Россия ҳарбий флотининг Қора Денгиздаги портда фойдаланиши учун ижара ҳақини оширишга ҳаққи йўқлигини айтди.\nУкраина Севастополдаги Қора Денгиз флоти учун Россиядан олинадиган товон пули миқдорини оширишни режалаштираётганини маълум қилган эди. Баъзи расмийлар Россиядан ҳозирда йилига тўланаётган 93 миллион АҚШ доллари миқдоридаги ҳақдан 20 баробар кўпроқ талаб этилиши мумкинлигини айтмоқда.\nРоссия ташқи ишлар вазирлиги вакили Владимир Доронкин Қора Денгиз Флотини Украина ва Россия ўртасида бўлиб олиш бўйича 1997 йилда имзоланган келишув шарталари бузилмаслиги лозимлигини таъкидлади. Бу келиушвчга кўра, Москвага 2017 йилга қадар Қора Денгиз флотини ижарага олиш ҳуқуқи берилган эди.\nИталия соғлиқни сақлаш расмийлари мамлакатда парранда гриппининг биринчи ҳолати аниқланиши туфайли фавқулодда мажлис ўтказди.\nКасалликнинг одам учун хавфли Эйч5Эн1 кўриниши Италия жанубидаги Пуглия ва Калабрия вилоятлари ҳамда Сицилия оролларига учиб келган кўчманчи оққушларда қайд этилди.\nИталия соғлиқни сақлаш вазири Франческо Сторас оққушлар Болқон давлаталридан учиб келганини таъкидлади. Шу билан биргаликда парранда гриппи вирусининг қайд этилгани ҳозирча одамлар учун ҳеч қандай хавф туғдирмайди, деб қўшимча қилди Италия соғлиқни сақлаш вазири.\nҚуш тумовининг Эйч5Эн1 кўриниши Грецияда ҳам қайд этилгани айтилмоқда. Айтилишича касаллик Европа Иттифоқи ичида биринчи марта қайд этилмоқда.\nАйни пайтда, Индонезия расмийлари парранда гриппида яна икки киши вафот этганини маълум қилди.\nИталиянинг Турин шаҳрида бўлиб ўтаётган қишки Олимпия ўйинларида франциялик чанғичи Антуан Денериаз трамплиндан учиш мусобақаларида олтин медалга сазовор бўлди.\nБу мусобақаларда кумуш ва бронза медаллар австриялик Микаел Валшхофер ва швейцариялик Бруно Керненларга тегди.\nСноуборд бўйича ўтказилган мусобақаларда эса, америкалик спортчи Шон Уайт ғалаба қозонди. Иккинчи ўринни ҳам америкалик сноубордчи Дэнни Касс, учинчи ўринни эса финляндиялик Маркуу Коски эгалладилар.\n30 километлик спринтда эса россиялик чанғичи Евгений Дементьев олтин медал ғолиби бўлди. Норвегиялик Фрод Эстил кумуш медали, италиялик Пиетро Пиллер Коттер эса бронза медали соҳиби бўлишди.\nЭстониялик Кристина Смигун аёллар орасидаги ўнқир-чўнқир жойлардан 15 километрлик спринтда олтин медал соҳиби бўлди. Чехиялик Катерина Нюманома иккинчи, россиялик Евгения Медведева эса учинчи бўлиб финишга етиб келдилар.\nАфғонистон ички ишлар ходимлари Кобулда 130 килограмдан ортиқроқ соф ҳероинни қўлга олди.\nГермания ахборот агентликларидан бирининг хабар қилишича, қорадори таксида топилган бўлиб, Ғарбий Европа учун мўжалланган бўлган. Хабар қилинишича, бу қўлга олинган соф қорадорнинг энг катта партияси бўлган.\nАфғонистонда жаҳондаги қорадорининг энг катта қисмини ишлаб чиқарилади. Президент Ҳамид Карзай наркотикларга қарши курашни ўз ҳукуматининг устивор вазифаси деб эълон қилган.\nРоссяидан олинган хабарга кўра, Ингушетияда номаълум шахсларнинг ҳужуми оқибатида россиялик бир аскар ҳакло бўлган ва тўрт нафари жароҳатланмаган.\nМаълум бўлишича, мазкур ҳужум Ингушетиянинг Троитская шаҳарчасида амалга оширилган.\nҲужумчиларнинг бири ўлдирилгани айтилмоқда. Хавфсизлик кучлари яна бир жанггарини қўлга олган.\nЎтган ҳафта Россия қўшинлари Чеченистон чегараси яқинида чечен сепаратчи қўшинлари билан олиб борган жангларда 12 жанггари ва Россиянинг етти аскари ўлдирилган эди.


22 апрель куни қандай об-ҳаво кутилмоқда?\n14:24 / 21.04.2020\n«Ўзгидромет» Ўзбекистонда 22 апрель, чоршанба куни кутилаётган об-ҳаво маълумотини эълон қилди\nТошкент шаҳри. Ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 13-15 даража илиқ, кундузи 27-29 даража иссиқ бўлади.\nҚорақалпоғистон ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 27-32 даража иссиқ бўлади.\nБухоро ва Навоий вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18 даража илиқ, кундузи 29-34 даража иссиқ бўлади.\nТошкент, Самарқанд, Жиззах, Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 25-30 даража иссиқ бўлади.


Туяқуш жўжаларини озиқлантириш | AGRO-OLAM.UZ\nБош саҳифа Паррандачилик Туяқуш жўжаларини озиқлантириш\nОзиқлантириш ва санитар – гигиеник шароитлар – асосий икки факторлар, ёш туяқушларнинг нобуд бўлмасдан омон қолиши учун бевосита таъсир ўтказувчи омиллардир ва фермада туяқушчиликни ривожланиши ҳам мана шу икки омилларга боғлиқдир. Шунинг учун биз туяқуш жўжаларини озиқлантиришни алоҳида кўриб чиқамиз.\nДунёга энди келган туяқуш жўжаси биринчи кунлари киндик қисмида жойлашган қопчадаги тухум сариғини сарфлаш ҳисобига яшайди, шунинг учун хаётининг биринчи кунлари озиқага эҳтиёж сезмайди. Аммо барибир туяқуш жўжалари бу кунлари озиқа билан таъминланиши керак. Бир кунда икки маҳал озиқа истеъмол қилувчи катта ёшдаги туяқушлардан фарқли ўлароқ, туяқуш жўжалари емдонларида ҳар доим озиқа бўлиши керак. Бундан ташқари сувдонларда ичимлик сув бериш ҳам эсдан чиқмаслиги керак. Катта ёшдаги туяқушлар узоқ муддатли сувсизликни енгил енгиб ўтади, лекин ёш туяқушлар доимо сувдонларда ичимлик суви бўлишига эҳтиёж сезади. Ҳар куни сувдонларни тозалаб, ювиб ва сувини алмаштириб туриш орқали тозаликни, гигиенани сақлаб туриш жуда муҳим.\nТуяқуш жўжаларига концентрат ва майдаланган кўк бедадан таркиб топган озиқа, суюқ аралашма ҳолатида берилади. Уларга бериладиган озиқа таркибидаги ўсимлик пояси ва бандлари олиб ташланади, чунки ичак фаолиятини бузиш эҳтимоли мавжуд. Озиқа таркибидаги дағал толали ўсимликлар компонентлари туяқуш жўжаларини жиддий тарзда ичини қотиб қолишига олиб келиши мумкин.\nТуяқуш жўжалари 4 ойлик ёшига етгунча озиқа таркибидаги клетчатка (целлюлоза) миқдори чегараланган бўлиши керак. Биринчи ойлари беда майдонларида жўжаларни боқиш мумкин эмас, кейинчалик клетчатка миқдорини аста секинлик билан ошириб бориш мумкин бўлади.\nТуяқушлар боқилаётган худудда катта бўлмаган қум уймаси, чиғаноқ, озуқабоп охак ва тошлар тўплами ташкил этиш керак бўлади. Таркибида охак компоненти мавжуд бўлган озиқа қўшимчалари жадал сурьатлар билан ўсаётган туяқушнинг жўжалари учун скелетини шакллантиришда катта аҳамиятга эга. Ахир хаётининг биринчи ярим йиллигида туяқуш жўжалари ҳар ой 30 см.гача ўсади.\nЎз худудида айланиб юрган туяқуш жўжалари тошлар, тухум қобиғи ва сабзавот бўлакларини, учраган ҳамма нарсани иштаха билан ютиб юборади. Туяқуш жўжалари томонидан катта миқдорда ютиб юборилган тош ва қумлар озиқа ҳазмини нормаллаштиради.\nАгар табиий озиқа таркибида витаминлар миқдори кам бўлса, қўшимча равишда витаминларни алоҳида ичимлик сувига қўшиб берса бўлади. Биотин ва “В” гуруҳидаги витаминларни ҳар бир қушга 5 гр. ҳисобидан қўшиш тавсия этилади.\nТуяқуш жўжаларини катта ёшдаги туяқушлар билан бирга боқиш ниҳоятда маъқул усул эмас. Бундай усулда юқумли касалликлар билан оммавий тарзда зарарланиш хавфи туғилади, айниқса ёш туяқушлар катта ёшдаги туяқушлардан ўта хавфли касалликларни юқтириб олиши мумкин.


БМТ вакили Иброҳим Гамбарий Мьянмада (Бирма) ҳибсда сақланаётган мухолифат вакили Аун Сан Су Чжи билан учрашди.\nИ.Гамбарий Нобель мукофоти соҳиби Су Чжи билан жорий йил май ойида ҳам учрашган эди. Мьянма мухолифати раҳбари охирги 17 йил умрининг аксарият қисмини уй қамоғида ўтказмоқда. И.Гамбарий ва Аун Сан Су Чжи ўртасидаги учрашув тафсилоти оммага ошкор қилинмади. Аввалроқ И.Гамбарий Мьянма хунтаси раҳбари Тан Шве билан ҳам учрашганди. БМТ бош котиби Кофи Аннан Мьянма ҳукуматини мухолифат раҳбарини озод қилишга бир неча бор чақирган.


Айбга иқрорлик бўйича келишув жорий қилинди - zarnews.uz\nАйбга иқрорлик бўйича келишув жорий қилинди\n2021 йил 18 февралдан бошлаб Ўзбекистон миллий процессуал қонунчилигида айбга иқрорлик тўғрисида келишув институти амалиётга жорий этилди. Ушбу институт мамлакатимиз жиноят-процессуал қонунчилиги тарихида мутлақо янги ҳисобланади.\nЖиноят, жиноят-процессуал қонунчилиги тизимида фуқароларнинг ҳуқуқлари, эркинликлари ва қонуний манфаатларини ҳимоя қилишга қаратилган, жиноят ишлари бўйича судгача ва суд жараёнида қонунийликни таъминлашга тўсқинлик қилувчи ҳуқуқий бўшлиқларни аниқлаш, халқаро амалиётда эътироф этилган ва инсон ҳуқуқларини самарали химоя қилиб келаётган жиноят-ҳуқуқий институтларни амалиётга жорий этиш масалалари шулар жумласидандир.\nЖиноий ишларни қисқартирилган тартибда кўриш борасидаги жаҳон амалиётида мавжуд ижобий иш юритишнинг миллий процессуал қонунчиликка жорий этилиши фуқароларнинг ҳуқуқ ва эркинликларини самарали ҳимоя қилиш борасидаги замонавий механизмлардан биридир.\nЖиноят-процессуал қонунчиликка жорий этилган айбга иқрорлик тўғрисидаги келишувнинг бош мақсади — давлат айбловчисининг айбланувчини содир этган жинояти юзасидан иқрорлиги асосида судда енгилроқ жазо тайинланишига эришиш, шу билан бирга, кўплаб сансалорликларга сабаб бўладиган узоқ давом этувчи суд жараёнларини қисқартиришдир.\nАйбга иқрорлик тўғрисидаги келишув, жиноят ишини юритишни ўзига нисбатан қўйилган гумонга, айбловга рози бўлган шахс ва прокурор билан тузилади. Бунда гумонланувчи ёки айбланувчи жиноятнинг очилишига фаол кўмаклашган ва келтирилган зарарни бартараф этган бўлиши лозим.\nБундай келишувлар ижтимоий хавфи катта бўлмаган, унча оғир бўлмаган ва оғир жиноятлар бўйича тузилади.\nАслида, «келишув» сўзининг маъноси ҳам икки келишаётган томоннинг ўзаро қулай ва манфаатли мақсадлар марказини топишини англатади. Жиноят-процессуал қонунчиликда мазкур сўз айбланувчи билан давлат тимсолидаги қонун, адолат билан келишувни ифодалайди.\nАйбга иқрорлик тўғрисидаги келишув институтининг самарали жиҳатлари:\nўзаро зиддиятда бўлган томонлар муносабатларининг тез орада юмшаши;\nайбланувчи ёки судланувчининг айбига иқрорлик билдиришга тайёрлиги, жазони ўтай бошлаши;\nсудлов ва айблов органларининг вақт ва маблағлари тежалиши;\nайблов органлари ўз вақтини оғир жиноятларни очишга қаратиши ва судларда жиноят ишларини кўрилишининг камайишига олиб келиши билан белгиланади.\nШу аснода айбланувчининг ўз айбини тан олиши кўп ҳолларда узоқ давом этадиган тергов ва суд босқичларини қисқартиришда, оворагарчиликларнинг олдини олишда айбланувчининг ўзига нисбатан ҳам кўп ҳолларда самарали процессуал ҳаракат ҳисобланади.\nАйбга иқрорлик тўғрисидаги келишув институти, айрим олимларнинг фикрича, муайян салбий жиҳатларга ҳам эга. Бу омиллар жиноят процессини юритувчи мансабдор шахслар, жумладан, тергов органларининг айбни «ҳар қандай ҳолатда тан олдиришга интилиши» натижасида айбланувчи ўзини ўзи ёлғон айблаш ҳолати, айбсиз инсоннинг айбланувчига айланиб, жиноят содир этган шахснинг жазосиз қолиб кетиши, шунингдек, содир этилмаган жиноят учун айблов эълон қилиш ҳолатларида намоён бўлади.\nШу каби ҳолатларнинг олдини олиш мақсадида мамлакатимизда айбга иқрорлик келишуви суд томонидан кўриб чиқилгандан сўнг тасдиқланади.\nБунда суд келишув гумон қилинувчи, айбланувчи томонидан ихтиёрий равишда тузилган-тузилмагани, келишувнинг моҳияти ва шартларини тушунган-тушунмагани, унинг оқибатларини англаб етгани, судланувчининг ўзи шахсан келишувни қўллаб-қувватлашини аниқлайди.\nХулоса қилиб айтганда, халқаро майдонда самарали фойдаланилаётган процессуал институтларнинг мамлакатимиз жиноят, жиноят-процессуал қонунчилигига киритилиши, ўз навбатида, инсон ҳуқуқлари, эркинликлари ва қонуний манфаатлари ҳимояси янада юксак поғонага кўтарилишида муҳим омил бўлади.\nСамарқанд вилояти судининг жиноят ишлари бўйича судьяси.\nжиноят ишлари бўйича Самарқанд шаҳар суди судьяси.


Халқ Таълими ҳақида — У ким, бу нима — QOMUS.INFO\nQOMUS.INFO > Х ҳарфи > ХАЛҚ ТАЪЛИМИ\nХАЛҚ ТАЪЛИМИ — мамлакатда тарбиявий, ўқув ва маданиймаърифий муассаса ва тадбирлар тизими ҳамда уларни бошқариш органлари. Халқ таълими тушунчаси 20-а. нинг 80-й. ларида ўзбек тили лексикасидан ўрин олди. Унгача «халқ маорифи» атамаси қўлланилган бўлиб, у кишиларнинг билими ва онгини ошириш, умумий савиясини кўтаришга қаратилган таълимтарбия тарзида, нисбатан торроқ маънода қўлланилган. «Халқ таълими» атамаси илмфан ёки касб-ҳунар соҳалари бўйича эгалланиши зарур бўлган маълумот ва кўникмалар мажмуини, таълимтарбия, ахлоқодоб, кўрсатма, билим, кўникма ва малакаларни шакллантириш, йўлйўриқ ўргатиш тушунчаларини камраб олади. Бу атама замирида мамлакат фуқароларини нафақат маърифатли, саводли қилиш, балки уларга таълимтарбия бериш, касб-ҳунарга йўналтириш, уларда билим, кўникма ва малакаларни шакллантириш жараёни ҳам қамраб олинади. Давлат таълим стандартларига мувофиқ таълим дастурларини амалга оширувчи давлат ва нодавлат таълим муассасалари, таълим тизимининг фаолият кўрсатиши ҳамда ривожланишини таъминлаш учун зарур бўлган тадқиқот ишларини бажарувчи илмийпедагогик муассасалар, таълим соҳасидаги давлат бошқарув органлари ҳамда уларга карашли корхона, муассаса, ташкилотларни ўз ичига камраб олади. Ўзбекистонда Халқ таълимининг бош мақсади — маънавий баркамол авлодни тарбиялашдан иборат бўлиб, у инсонпарварлик ва демократик характер касб этади. ЎзР нинг 1997 й. 29 авг. да қабул қилинган «Таълим тўғрисида»ги қонуни ва Кадрлар тайёрлаш миллий дастури Х. т. тизимининг барча йўналишларини такомиллаштириш ва ривожлантириш учун кенг имкониятлар очиб берди. Крнун ва дастурда кадрлар тайёрлаш миллий моделининг асосий таркибий қисмлари, жумладан, узлуксиз таълим таърифланиб, унинг асосий вазифаси белгилаб берилган. Халқ таълими мактабгача таълим, умумий урта таълим, ўрта махсус, касб-ҳунар таълими, олий таълим, олий ўқув юртидан кейинги таълим, кадрлар малакасини ошириш ва уларни қайта тайёрлаш, мактабдан ташқари таълим турларини камраб олади. Халқ таълимининг умумий ўрта тури (9 й.) мажбурий, ўртамахсус, касб-ҳунар таълим тури (3 й.) эса ихтиёрий-мажбурийдир.\nКўп мамлакатларда Халқ таълимининг асосий тизими бошлангич таълим ҳисобланади ва у 4 й. дан 9 й. гача давом этади. Ўзбекистонда Халқ таълимининг дастлабки боскичи мактабгача таълим хисобланади. Мактабгача таълим бола шахсини руҳан ва жисмонан соғлом, етук тарзда, мактабда ўқишга тайёр ҳолда шакллантиришни назарда тутади. Бу таълим 6 — 7 ёшгача оилада, болалар боғчалари ва мулк шаклидан қатъи назар, бошқа таълим муассасаларида олиб борилади. Халқ таълимининг умумий ўрта тури бошланғич таълим (1 — 4-синфлар) ва умумий таълим (5—9-синфлар)ни камраб олади. Бошлангич таълим тўрт йиллик бўлиб, у умумий ўрта таълим олиш учун зарур бўлган саводхонлик, билим ва кўникма асосларини шакллантиришга қаратилган. Бошланғич таълимнинг 1-синфига болалар 6—7 ёшдан қабул қилинади. Халқ таълимининг умумий таълим босқичида ҳам билимлар давлат таълим стандартларида белгиланган ҳажмда берилади. Умумий ўрта таълим (1 — 9синфлар)да ўқувчиларнинг мустақил фикрлаши, ташаббускорлик ва ташкилотчилик қобилияти ривожлантирилади, уларнинг тафаккур ва фаолиятидаги эркинлиги, мустақиллиги таъминланади. Халқ таълимининг ўрта махсус, касб-ҳунар таълими турида таълим олиш ихтиёриймажбурий тарзда амалга оширилади. Умумий Урта таълимни якунлаган ўқувчи билим олишни таълимнинг маълум йўналишини чуқур ўзлаштириш учун академик лицей ёки умумий ўрта таълимни маълум касб-ҳунар билан боғлаб ўрганиш мақсадида касб-ҳунар коллежиди ихтиёрий равишда давом эттириши зарур. Халқ таълимининг олий таълим босқичи юқори малакали мутахассислар тайёрлашни таъминлайди. Олий таълим университет, ўқув академияси, интларда урта махсус, касб-ҳунар таълими негизида амалга оширилади. Олий таълим олиш ихтиёрий булиб, таълим муддати камида 4 й. дан иборат бўлган бакалавриат ҳамда ўқиш муддати камида 2 й. дан иборат бўлган магистратура боскичида амалга оширилади. Олий ўқув юртидан кейинги таълим жамиятнинг юқори малакали илмий ва илмийпедагогик кадрларга бўлган эҳтиёжини таъминлашга қаратилган таълим тури ҳисобланади. У олий ўқув юрти ва и. т. институтларида аспирантура, адъюнктура, докторантура, мустақил тадқиқотчилик шаклида амалга оширилади. Халқ таълимининг кадрлар малакасини ошириш ва уларни қайта тайёрлаш тури мутахассисларнинг касб билимлари ва кўникмаларини чуқурлаштириш ҳамда янгилашни назарда тутади. Халқ таълимининг мактабдан ташқари таълим турида болалар ва ўсмирларнинг якка тартибдаги қизиқиш ва эҳтиёжларини қондириш, уларнинг бўш вақги ва дам олишини мақсадга мувофиқ равишда ташкил этиш учун давлат органлари, жамоат ташкилотлари томонидан маданийэстетик, илмий, техникавий, спорт каби йўналишларда макгабдан ташқари давлат ва нодавлат таълим муассасаларини ташкил этиш назарда тутилади.\nХалқ таълимини бошқаришнинг марказлашган, марказлашмаган ва аралаш турлари мавжуд. Марказлашган бошқарувда таълимтарбия жараёнини бошқариш таълим вазирлиги ҳамда унинг жойлардаги органлари томонидан амалга оширилади. Бошқарувнинг бундай шакли Франция, Италия, Бельгия ва Лотин Америкаси мамлакатларида йўлга қўйилган. Бу мамлакатларда давлат мактабларнинг моддий таъминоти билан шугулланади, уларни дастур, дарслик, методик ва ўқув қўлланмалар билан таъминлайди, маълумоти тўғрисидаги ҳужжатни олиш учун ягона талабларни белгилайди, ўқитувчиларни танлаш ҳамда тайёрлаш ишлари билан шуғулланади. Марказлашмаган бошқарувда таълимни бошқариш жойлардаги маъмурий органлар томонидан амалга оширилади. Мактаблар таъминоти аҳоли зиммасида бўлади. Давлат томонидан маълум вазифалар, баъзи ҳолларда қисман молиявий эҳтиёжларни қондириш ишлари амалга оширилади. Бундай тур Буюк Британия, Норвегия, Швеция ва АҚШда ташкил этилган. Мас, АҚШда ҳар бир штатнинг таълим бўйича ўз қонунлари мавжуд. Бошқарувнинг аралаш турида таълимтарбия жараёнининг барча ишлари марказий ва маҳаллий ҳокимият органлари ҳамкорлигида амалга оширилади. Ҳиндистон, Покистон, Янги Зеландия мамлакатларида таълимни бошқарув шу тарзда амалга оширилади.\nЎзбекистонда Халқ таълими тизими ва кадрлар тайёрлашнинг давлат ва нодавлат таълим муассасаларини таркибий жиҳатдан ўзгартириш ва уларни изчил ривожлантириш давлат йўли билан бошқарилади ва марказлашган ҳолда демократик тарзда олиб борилади. Барча даражадаги таълим бошкарув органларининг ваколат доиралари ЎзРнинг «Таълим тўғрисида»ги қонуни (1997)га мувофиқ белгиланади. Халқ таълимини молиялаш республика ва маҳаллий бюджет маблағлари, шунингдек, бюджетдан ташқари маблағлар ҳисобидан амалга оширилади. 2002/03 ўқув йили бошида Ўзбекистонда 9799 умумий таълим мактаби (6 млн. 329,1 минг ўқувчи), кундузги умумий таълим мактаблари негизида 288 лицей (88,9 минг ўқувчи) ва 103 гимназия (65,7 минг ўқувчи), 141 махсус ўқув юрти (158,5 минг ўқувчи), 62 олий ўқув юрти (232254 талаба) фаолият кўрсатди (яна қ. Умумий ўрта таълим мактаби, Саводлилик, Таълим, Таълимнинг миллий модели).\nАд. Каримов И. А., Баркамол авлод — Ўзбекистон тараққиётининг пойдевори, Т., 1997; Баркамол авлод орзуси, Т., 2000; Педагогика, Т., 1996; Ўзбек педагогикаси тарихи, Т., 1997; Йўлдошев Ж. F., Таълимимизистиқлоли йўлида, Т., 1996; Ўзбек педагогикаси антологияси [Тузувчилар: К. Ҳошимов, С. Очил], 1, 2ж. лар, Т., 1995, 1999.\nNext PostХАМСАТ УЛ-МУТАҲАЙЙИРИН


Биринчи лига: “Цементчи” назорат баҳсида “Норин”га мағлуб бўлди\n15 март, 2017, 17:41\nБугун Қувасой шахридаги “Цементчи” марказий стадионида икки принципиал рақиблар, Хаққулобонинг “Норин” хамда Қувасойнинг “Цементчи” жамоалари ўзаро назорат учрашувида майдонга тушдилар. Бу ҳақда "Цементчи" матбуот хизмати хабар бермоқда.\nМанбанинг маълум қилишича, учрашувда хар иккала жамоа мураббийлари деярли барча футболчиларини назоратдан ўтказиб олдилар. Ўртоқлик учрашуви бўлишига қарамай жамоасининг ўйинларини соғиниб қолган кўплаб қувасойлик мухлислар стадионга ташриф буюрдилар. Учрашув кутилганидек кескин курашларга бой тарзда ўтди. Лекин кўп вазиятларда футболчилар мавсумга хали тўлиқ тайер эмаслиги кўриниб қолди. Учрашувнинг иккинчи бўлими 59-дақиқасида мезбонлар майдон марказида хатога йўл қўйдилар ва ёлғиз қолган “Норин” жамоаси хужумчисига тўп келиб тушди. Ушбу вазиятдан хужумчи тезкорлик билан рақиб дарвозаси томон юриш қилди ва “Цементчи” посбони билан бирга бир вазиятда дарвозани ишғол қилди 0-1. Қолган дақиқаларда хар иккала жамоада яна гол киритиш учун кўплаб вазиятлар яратилди. Аммо бошқа гол киритишнинг имкони бўлмади. Шу тариқа, учрашув хаққулободликларнинг 0-1 хисобидаги устунлиги билан якунланди.\n“Цементчи” – “Норин” 0:1\n“Цементчи” жамоаси навбатдаги назорат учрашувини 20 март куни Қувасойда “Нефтчи” жамоаси ўринбосарларига қарши ўтказади.\nРасмий учрашувини эса 25 март куни марказий “Цементчи” стадионида Ўзбекистон кубоги бахси 1/16 финали учрашувлари доирасида олий лига вакили Тошкентнинг “Олмалиқ” жамоасини қабул қилади.


Ўзбекистон МТЖ Туркияга жўнаб кетди\n15.12.2018 09:29 0 5\nЎзбекистон миллий терма жамоаси жорий йилнинг 15-29 декабрь кунлари Туркиянинг Анталия шаҳрида навбатдаги ўқув-машғулот йиғинини ўтказиши ҳақида аввал хабар бериб ўтгандик.\nКеча миллий терма жамоамиз аъзолари тиббий текширувдан ўтишди. Терма жамоа шифокори Аброр Пирриевнинг маълум қилишича, барча футболчиларнинг соғлиғи жойида. Жароҳат безовта қилаётганлар йўқ, деб хабар бермоқда «ЎФА» матбуот хизмати.\nБугун, 15 декабрь куни Эктор Купер бошчилигидаги миллий терма жамоамиз аъзолари эрта тонгда Тошкент – Истамбул – Анталия йўналишида Туркияга жўнаб кетишди.\nФутболчиларимиз 29 декабрга қадар Туркияда йиғин ўтказиб, кейин пойтахтимизга қайтиб келишади. 3 кундан кейин эса Осиё Кубогида иштирок этиш учун Бирлашган Араб Амирликларига жўнаб кетишади.\nТуркия ўзбекистон МТЖ\nСиёсат 06/08, 21:20\nШавкат Мирзиёев Туркияга боради\nХориж 05/08, 16:53\n«Турк гилами»: сайёҳлар мамлакатга қанча пул олиб келяпти?\nХориж 27/07, 14:41\nТуркияда Гюленга қарши кураш доирасида 17,5 минг ҳарбий ишдан олинган


"Ливерпуль" янги футболчисини таништирди (фото)\n3 февраль, 2021, 16:19\nТеглар:Ливерпуль | Трансфер янгиликлари\nУ Маненинг эски рақамини олди.\n"Ливерпуль" расмий сайтида жамоанинг янги футболчиси Озан Кабакни таништирди.\nТуркиялик футболчи мерсисайдликлар базасига етиб келди ва фотосессияда қатнашди. Озан янги жамоаси сафида 19-рақам остида ҳаракат қилади. Аввал бу рақам 2017/18 йилги мавсумда Садио Манега тегишли эди.\nЭслатиб ўтамиз, Кабак кейинчалик сотиб олиш ҳуқуқи билан мавсум охирига қадар "қизиллар" таркибига келиб қўшилди. 20 ёшли ҳимоячи фаолияти давомида "Галатасарой" ҳамда "Штутгарт" клублари либосида тўп тепган.\n"Ливерпуль" ва "Манчестер Юнайтед" бир футболчи учун курашади\nЖароҳатлар гирдобида қолган "Ливерпуль" трансфер амалга оширмайди


Транспорт вазири ўринбосари: «Юк ташувчи машиналар оғирлашмоқда, мавжуд йўллар эса бунга мослашмаган»\nЮқтирганлар 27554 киши\nСоғайганлар 18682 киши\nВафот этганлар 169 киши\n20:20 / 24.06.2019\nМиллий юк ташувчиларнинг рақобатбардошлигини, уларнинг тизимдаги улушини ошириш Транспорт вазирлигининг юк ташиш масаласидаги ҳал қилиниши керак бўлган ишларидан биридир. Бу ҳақида Транспорт вазирлиги масъуллари иштирокида Ахборот ва оммавий коммуникациялар агентлигида ўтган брифингда сўз борди.\n«Бевосита мавзуга алоқадор бўлгани учун айтиш жоизки, бугун йўл сифати бўйича фуқаролардан жуда кўп шикоятлар тушяпти. Эътирозларнинг битта сабаби ишлаб чиқарилаётган юк ташувчи машиналарнинг ҳажми ортиб боряпти, бироқ қурилаётган йўлларимиз бундай вазнга мослашмаган», дея Транспорт вазирининг биринчи ўринбосари Илҳом Маҳкамовнинг сўзларини келтирмоқда Kun.uz мухбири.\nУнинг сўзларига кўра, бу масаланинг ечими сифатида транспорт воситаларининг оғирлик ва габарит параметрларини аниқлаш учун автоматлаштирилган оғирлик ва габарит стационар ва кўчма шохобчаларини ташкил этиш чоралари кўрилмоқда.\n«Йўл қурилишини амалга оширишда ўзига хос методлар ҳам муҳим ҳисобланади. Масалан, бугунги кунни оладиган, бўлсак, 24 соатда 2 хил температурани кузатиш мумкин. Ярим тун ва кундузнинг ўртасида 10-15 даража фарқ бор. Қиш ойларида эса кундузи плюс, кечаси минус температура кузатилади. Буларнинг ҳаммасига мос илмий ёндашув билан иқлими ўхшаш давлатлар, масалан, Жанубий Корея ёки қўшни мамлакатлар тажрибасидан фойдаланиб, меъёрий стандартларимизни ишлаб чиқишимиз зарур», дея қурилишнинг назарий томонлари ҳақида ҳам маълумот берди Илҳом Маҳкамов.\nШунингдек, унинг фикрича, давлат бюджети ажратган пуллар билан автомобиль йўлларини бутунлай қуриш ёки таъмирлашнинг иложи йўқ. Бу борада ҳам халқаро молия институтларининг маблағи зарур.\n20:45 / 03.08.2020\nУкраинадаги ўзбекистонликлар чартер рейс орқали олиб келинади\n22:06 / 25.07.2020\nРоссия, Украина ва Мисрда қолиб кетган талабалар Ўзбекистонга олиб келинади – Транспорт вазирлиги\n14:55 / 22.07.2020\nТошкентда йўл кира нархини асоссиз оширган 64та йўналишсиз таксиларнинг лицензия варақалари бекор қилинди – вазирлик\n15:39 / 20.07.2020\nНархларни асоссиз равишда оширган таксиларга нисбатан кескин чора кўрилади - Транспорт вазирлиги


16 Май 2022 23:47\nБош вазирлар савдо-иқтисодий ҳамкорликни янада ривожлантириш, саноат, транспорт, қишлоқ хўжалиги ва таълим соҳаларида қўшма лойиҳаларни амалга ошириш, шунингдек, сув-энергетика соҳасидаги ҳамкорликни муҳокама қилдилар.\n«Ўзбекистон қардош ва қўшни давлат, вақт синовидан ўтган дўст ва узоқ муддатли стратегик шерикдир. Бизнинг асосий мақсадимиз икки давлат Президентлари томонидан белгилаб берилган вазифаларни тўлиқ амалга ошириш ва Қозоғистон-Ўзбекистон ҳамкорлигини янги босқичга кўтаришдир», — деди Алихан Смаилов.\nБош вазир, шунингдек, Жамбил вилоятида содир бўлган автоҳалокатда ҳалок бўлган Ўзбекистон фуқароларининг қариндошлари ва яқинларига ҳамдардлик билдирди.\nЎз навбатида Абдулла Арипов Қозоғистондаги ҳамкасбларига жабрланганларга тез ёрдам кўрсатгани ва барча зарур қўллаб-қувватлаш чораларини ташкил этгани учун миннатдорчилик билдирди.\nМулоқот чоғида 2021 йил якунларига кўра икки давлат ўртасидаги товар айирбошлаш ҳажми 33 фоизга (4,3 миллиард доллар) ошгани қайд этилди. 2022 йилнинг биринчи чораги якунларига кўра, ижобий тенденция ҳам кузатилмоқда – товар айирбошлаш ҳажми 1 миллиард доллардан ошди, бу ўтган йилнинг шу даврига нисбатан 27,2 фоизга кўпдир. Ўзаро товар айирбошлаш ҳажмини 10 миллиард долларга етказиш бўйича кейинги беш йилга мўлжалланган 41 та чора-тадбирлардан иборат амалий ҳаракатлар режаси қабул қилинди. Шу муносабат билан томонлар савдодаги тўсиқларни олиб ташлаш ва янги тўсиқларнинг олдини олиш зарурлигини таъкидладилар.\nҚозоғистонда «Йўл харитаси» лойиҳаси ишлаб чиқилмоқда. Ушбу ҳужжат асосий муаммоларни ҳал қилиш учун махсус ишлаш имконини беради.\nАйни пайтда умумий қиймати қарийб 1 миллиард 786 миллион долларлик тўққизта йирик қўшма лойиҳа амалга оширилаётган саноат кооперацияси соҳасида ҳам ижобий тенденция кузатилмоқда.\n– Ўзбекистон компаниялари билан яқин ҳамкорлик қилаётганимиздан хурсандмиз, – деди Алихан Смаилов.\nҚишлоқ хўжалиги соҳасидаги ҳамкорлик борасида Қозоғистон компаниялари Ўзбекистонга гўшт ва сут маҳсулотлари, балиқ ва балиқ маҳсулотларини экспорт қилишдан манфаатдор экани таъкидланди.\nАввалроқ Ўзбекистон томонига Қозоғистоннинг 113 компаниясини мамлакатга қишлоқ хўжалиги маҳсулотларини импорт қилиш ҳуқуқига эга бўлган компаниялар реестрига киритиш учун барча зарур материаллар юборилган эди. Озиқ-овқат инфляциясини жиловлаш учун Қозоғистон ва Ўзбекистон савдо тизимларини мувофиқлаштиришни фаоллаштириш зарурлиги қайд этилди.\nБош вазирлар икки давлат олий ўқув муассасалари ўртасидаги ҳамкорлик масалаларини ҳам муҳокама қилдилар. Ўзбекистон ёшларининг Қозоғистон таълимига доимий қизиқишини инобатга олиб, Тошкентда Ал-Форобий номидаги Қозоқ Миллий университети, Л. Н. Гумилёв номидаги ЕМУ ва М. Ауезов номидаги Жанубий Қозоғистон университетининг филиалларини очиш масаласи кўриб чиқилмоқда.\nСуҳбат чоғида сув-энергетика соҳасидаги ҳамкорлик масалалари ҳам муҳокама қилинди. Яқин вақт ичида Сирдарёнинг ўрта оқимини, жумладан, Дўстлик каналининг Қозоғистон қисмини ҳам таъминлайдиган «Баҳри Тожик» сув омборининг вегетация даврида ишлаш режими бўйича уч томонлама келишувга эришиш режалаштирилган.\nМуҳокамаларни якунлар экан, Қозоғистон ва Ўзбекистон Бош вазирлари биргаликдаги саъй-ҳаракатлар орқали икки томонлама ҳамкорликка қўшимча туртки бериш учун белгиланган барча лойиҳалар устида ишлашни давом эттиришга тайёр эканликларини тасдиқладилар.\nКалит сўзлар: Қозоғистон ва Ўзбекистон муносабатлари, ҚР Бош вазири,